text:
Kgaolo 101: Jesu o a Bolawa
BONA selo se bohloko seo se diregago mo! Jesu o a bolawa. Ba mo kokotetše koteng. Dipikiri di kokotetšwe diatleng tša gagwe le maotong a gagwe. Ke ka baka la’ng batho ba ile ba dira se go Jesu?
Ke ka gobane batho ba bangwe ba be ba mo hloile. Na o a tseba gore e be e le bomang? Yo mongwe wa bona e be e le Sathane Diabolo, morongwa yo mobe. Ke yena yo a ilego a dira gore Adama le Efa ba se ke ba kwa Jehofa. Le gona ke yena yo a ilego a dira gore manaba a Jesu a dire selo se se sešoro.
Gaešita le pele ga ge Jesu a ka kokotelwa mo koteng, manaba a gagwe a ile a mo dira dilo tše mpe. Na o sa gopola nakong ya ge manaba ao a be a etla serapeng sa Getsemane gomme a mo tšea a tloga le yena? Manaba ao e be e le bomang? Ee, e be e le baetapele ba bodumedi. Anke re bone seo se ilego sa direga ka morago.
Eitše ge baetapele bao ba bodumedi ba swara Jesu, baapostola ba gagwe ba tšhaba. Ba mo tlogela le manaba a gagwe ka gobane ba be ba boifa. Eupša moapostola Petro le moapostola Johane ba se tšhabele kgole kudu. Ba šala manaba ao morago gore ba tle ba bone seo se tlago go diragalela Jesu.
Baperisita ba ile ba iša Jesu go mokgalabje Annase, yo e kilego ya ba moperisita yo a phagamego. Lešaba la se ke la dula moo nako e telele. La mo iša ntlong ya Kayafa, yoo ka nako yeo e bego e le moperisita yo a phagamego. Baetapele ba bantši ba bodumedi ba be ba kgobokane moo ntlong yeo.
Ba ile ba sekišetša Jesu moo ntlong ya Kayafa. Gwa tlišwa batho ba bangwe gore ba tlo bolela maaka ka Jesu. Baetapele ka moka ba bodumedi ba re: ‘O swanetše go bolawa.’ Ke moka ba mo tshwela ka mare sefahlegong gomme ba mo itia ka difeisi.
Ge tše ka moka di direga, Petro o be a le ka ntle lapeng. Go be go tonya bošegong bjoo, ka go re’alo batho ba be ba goditše mollo. Ge ba dutše ba ikomoša mollong, ngwanenyana yo mongwe a lebelela Petro gomme a re: ‘Monna yo le yena o be a na le Jesu.’
Petro a araba a re: ‘Aowa, ke be ke se naye!’
Batho bao ba ile ba botša Petro ka makga a mararo gore o be a na le Jesu. Eupša nako le nako ge ba be ba re’alo Petro o be a gana. Ge a be a gana ka lekga la boraro, Jesu a retologa a mo lebelela. Petro a itshola kudu ka ge a boletše maaka a, a tloga gomme a ya a lla gabohloko.
Ge letšatši le hlaba mesong ya Labohlano, baperisita ba ile ba iša Jesu holong e kgolo ya Sanhedrine yeo ba bego ba bokana go yona. Ge ba le moo, ba boledišana ka seo ba tlago go mo dira sona. Ba mo iša go Pontio Pilato, mmuši wa selete sa Judea.
Baperisita bao ba fihla ba re go Pilato: ‘Monna yo ke yo mobe. O swanetše go bolawa.’ Ka morago ga ge Pilato a botšišitše Jesu dipotšišo, a re: ‘Ga ke bone phošo yeo a e dirilego.’ Ke moka a romela Jesu go Heroda Antipase. Heroda e be e le mmuši wa Galilea, eupša a dula Jerusalema. Le yena o ile a se bone Jesu molato, ka go re’alo a mmušetša go Pilato.
Pilato o be a nyaka go lokolla Jesu. Eupša manaba a Jesu a be a nyaka gore go lokollwe mogolegwa yo mongwe go e na le gore go lokollwe Jesu. Mogolegwa yoo e be e le Baraba wa lehodu. Ga bjale e be e le mo e ka bago gare ga mosegare ge Pilato a ntšhetša Jesu ka ntle bathong. A re go bona: “Bonang kgoši ya lena!” Eupša baperisita ba bagolo ba goeletša ba re: ‘Mo tloše! Mmolaye! Mmolaye!’ Ka gona Pilato a lokolla Baraba ke moka ba tšea Jesu gore a yo bolawa.
Thapameng ya letšatši leo la Labohlano, Jesu o ile a kokotelwa koteng. Ka mahlakoreng a gagwe ka bobedi go be go na le disenyi tše pedi tšeo le tšona di bego di bolaelwa koteng, eupša o ka se kgone go di bona mo seswantšhong. Pejana ga ge Jesu a ka hwa, sesenyi se sengwe se ile sa re go yena: “O nkgopole ge o tsena Mmušong wa gago.” Jesu a re go sona: ‘Ke go holofetša gore o tla ba le nna Paradeiseng.’
Na yeo ga se kholofetšo e kgahlišago? Na o a tseba gore ke paradeise efe yeo Jesu a bego a bolela ka yona? Paradeise yeo Modimo a ilego a e dira mathomong e be e le kae? Ee, e be e le mo lefaseng. Bjale ge Jesu a tla be a buša e le kgoši legodimong, o tla tsoša monna yoo bahung gore a tle a thabele go phela Paradeiseng e mpsha mo lefaseng. Na ga re thabišwe ke seo?
Mateo 26:57-75; 27:1-50; Luka 22:54-71; 23:1-49; Johane 18:12-40; 19:1-30.
Dipotšišo
- Ge e le gabotse, ke mang yo a bego a ikarabela ka lehu la Jesu?
- Baapostola ba ile ba dira’ng ge baetapele ba bodumedi ba be ba swara Jesu?
- Go ile gwa direga’ng ntlong ya Kayafa moperisita yo a phagamego?
- Ke ka baka la’ng Petro a ile a tloga gomme a yo lla gabohloko?
- Ka morago ga ge Jesu a bušeditšwe go Pilato, baperisita ba bagolo ba ile ba goeletša ka gore’ng?
- Jesu o ile a diragalelwa ke eng thapameng ya letšatši la Labohlano, gona ke eng seo a ilego a se holofetša se sengwe sa disenyi tšeo di bego di kokotetšwe koteng kgauswi le yena?
- Paradeise yeo Jesu a boletšego ka yona e tla ba kae?
Dipotšišo tša tlaleletšo
- Bala Mateo 26:57-75.
Ditho tša kgorokgolo ya Bajuda di ile tša bontšha bjang gore di be di na le dipelo tše mpe? (Mat. 26:59, 67, 68)
- Bala Mateo 27:1-50.
Ke ka baka la’ng re ka re go itshola ga Judase go be go sa tšwe pelong? (Mat. 27:3, 4; Mar. 3:29; 14:21; 2 Bakor. 7:10, 11)
- Bala Luka 22:54-71.
Re ka ithuta’ng tabeng ya gore Petro o ile a latola Jesu bošegong bja go ekwa ga gagwe le go swarwa? (Luka 22:60-62; Mat. 26:31-35; 1 Bakor. 10:12)
- Bala Luka 23:1-49.
Jesu o ile a arabela bjang ge a be a swarwa ka go hloka toka, gona re ka ithuta’ng go se? (Luka 23:33, 34; Baroma 12:17-19; 1 Pet. 2:23)
- Bala Johane 18:12-40.
Ke’ng seo se bontšhwago ke taba ya gore le ge Petro a ile a ikgogela morago ka nakwana ka baka la go boifa batho, o ile a hwetša matla gape gomme ya ba moapostola yo mafolofolo? (Joh. 18:25-27; 1 Bakor. 4:2; 1 Pet. 3:14, 15; 5:8, 9)
- Bala Johane 19:1-30.
Jesu o be a na le pono efe e lekalekanego ka dilo tše di bonagalago? (Joh. 2:1, 2, 9, 10; 19:23, 24; Mat. 6:31, 32; 8:20)
Ke ka tsela efe mantšu ao Jesu a a boletšego ge a be a ehwa e bilego tsebišo e matla ya gore o phagamišitše bogoši bja Jehofa? (Joh. 16:33; 19:30; 2 Pet. 3:14; 1 Joh. 5:4)


c: text/html

text:
POTŠIŠO 5
Nka Dira Eng ge ke Tlaišwa ke Bomphenyašilo Sekolong?
O BE O TLA DIRA ENG?
Bona ka leihlo la kgopolo tiragalo ye: Thomas ga a sa nyaka go ya sekolong. Se se thomile dikgweding tše tharo tša go feta, ge bao a tsenago le bona sekolo ba be ba mmolela gampe e bile ba mmitša ka maina a dikwero. Ka dinako tše dingwe, morutwana yo mongwe o be a fo thula Thomas ka boomo gore a wiše dipuku tša gagwe ke moka a itire e ka o mo thutše ka phošo. Goba motho yo mongwe yo a lego sehlopheng seo se lego ka morago ga gagwe o be a tla mo kgorometša, gomme e tla re ge Thomas a lebelela morago a se bone gore ke mang. Maabane, taba ye e ile ya ba e kgolo le go feta ge Thomas a hwetša molaetša wa go mo tšhošetša Inthaneteng . . .
Ge o be o le Thomas, o be o tla dira’ng?
EMA GOMME O NAGANE!
Ga se gore o ka se dire selo! Ge e le gabotse, o ka itšhireletša go motho yo a go tlaišago ntle le go lwa le yena. Bjang?
IKHOMOLELE. Beibele e re: “Setlaela se ntšha bogale bja sona ka moka, eupša yo bohlale o thekga ditho go fihla mafelelong.” (Diema 29:11) Ge o ka bontšha gore ga se wa kwata ge o tlaišwa, seo se ka dira gore bao ba go tlaišago ba felelwe ke matla.
O SE KE WA ITEFELETŠA. Beibele e re: “Le se ke la bušetša bobe ka bobe go motho.” (Baroma 12:17) Go itefeletša go ka dira gore o tlaišwe le go feta.
O SE KE WA ITSENYA MATHATENG. Beibele e re: “Yo bohlale ke yo a bonego kotsi a ikuta.” (Diema 22:3) Ge e ba go kgonega, phema go ba gare ga batho bao ba ka tsošago mathata goba go ba lefelong leo go ka tsogago dintwa.
LEKA GO ARABA KA TSELA E BOLETA. Beibele e re: “Karabo ge e le boleta e phohliša pefelo.” (Diema 15:1) O ka leka le go dira metlae. Ka mohlala, ge motho yo a go tlaišago a re o yo mokoto, o ka re go yena: “O a tseba ke swanetše go thoma go tšima!”
ITSHEPELELE. Nora yo a nago le mengwaga e 19 o re: “Ge motho a nyaka go go tlaiša, gomme wena wa itshepelela, seo se bontšha gore o gotše e bile o na le matla a go feta a gagwe. Le gona seo se bontšha gore o kgona go itshwara e lego selo seo motho yoo a sa kgonego go se dira.”
—2 Timotheo 2:24.
ITHUTE GO ITSHEPA. Gantši batho bao ba tlaišago ba bangwe ba kgona go bona batho bao ba sa itshepego ka ge gantši ba sa itwele. Eupša batho ba ge ba bona gore o a ikholofela e bile ga o ba tšhabe, ba ka se go tlaiše.
BOTŠA MOTHO YO MONGWE. Motho yo e kilego ya ba morutiši o re: “Ke kgothaletša motho yo mongwe le yo mongwe yo a tlaišwago gore a se homolele taba yeo, a bolele ka gobane seo se ka dira gore motho yo mongwe ka moso a se tlaišwe.”

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Johane 1:1-51
1 Mathomong+ Lentšu+ o be a le gona, Lentšu o be a na le Modimo,+ gomme Lentšu e be e le modimo.+2 Yena yo mathomong+ o be a na le Modimo.+3 Tšohle di bile gona ka yena+ gomme ga go seo se bilego gona se sa dirwa ke yena.4 Bophelo bo bile gona ka yena+ gomme bophelo bjoo e bile seetša+ sa batho.5 Le gona seetša se bonega leswiswing+ eupša leswiswi ga se la se aparetša.6 Go ile gwa tsoga motho yo a bego a romilwe e le moemedi wa Modimo;+ leina la gagwe e be e le Johane.+7 Motho yo o tlile gore e be hlatse,+ e le gore a hlatsele seetša+ gore batho ba mehuta ka moka ba dumele ka yena.+8 E be e se yena seetša seo,+ eupša o be a tlile go tlo hlatsela+ seetša seo.9 Seetša sa kgonthe+ seo se bonegelago+ mehuta ka moka ya batho+ se be se le kgauswi le go tla lefaseng.10 O be a le lefaseng+ gomme lefase le bile gona ka yena,+ eupša lefase ga se la ka la mo tseba.11 O tlile ga gabo, eupša batho ba gabo ga se ba ka ba mo amogela.+12 Lega go le bjalo, bohle bao ba ilego ba mo amogela,+ o ba neile matla a go ba bana ba Modimo,+ gobane ba be ba dumela leineng la gagwe;+13 le gona ga se ba tswalwa ka madi goba ka go rata ga nama goba ka go rata ga motho, eupša ba tswetšwe ke Modimo.+14 Ka gona, Lentšu e bile nama,+ a tla a dula le rena gomme ra bona letago la gagwe, letago leo e lego la morwa yo a tswetšwego a nnoši+ yo a tšwago go tate; o be a tletše botho bjo bogolo bja Modimo le therešo.+15 (Johane o ile a mo hlatsela, ee, ge e le gabotse o ile a goeletša—yo ke yena yo a boletšego—a re: “Yo a tlago ka morago ga ka, o nketile pele, gobane o bile gona pele ga ka.”)+16 Gobane ka moka re amogetše botho bjo bogolo bja Modimo ka boati go tšwa go yena,+ ka gobane o tletše ka botho bjoo.+17 Gobane Molao o neilwe ka Moshe,+ botho bjo bogolo+ bja Modimo le therešo+ di bile gona ka Jesu Kriste.18 Ga go motho yo a kilego a bona Modimo ka nako le ge e le efe;+ modimo yo a tswetšwego a nnoši+ yo a lego sehubeng*+ sa Tate ke yena yo a mo hlalositšego.+19 Bjale bjo ke bohlatse bjoo Johane a bo neilego ge Bajuda ba be ba romile baperisita le Balefi go yena go tšwa Jerusalema go yo mmotšiša gore: “O mang?”+20 A dumela gomme a se latole, eupša a dumela gore: “Ga se nna Kriste.”+21 Ke moka ba mmotšiša gore: “Bjale o mang? Na o Eliya?”+ Yena a re: “Ga ke yena.” Ba re: “Na o moporofeta+ yo go itšwego o tla tla?” A araba a re: “Aowa!”22 Ka gona ba re go yena: “O mang? E le gore re tle re arabe bao ba re romilego. O re’ng ge o ipolela?”+23 A re: “Ke nna lentšu la motho yo a goeletšago a le lešokeng a re: ‘Dirang gore tsela ya Jehofa e otlologe,’ go etša ge moporofeta Jesaya a boletše.”+24 Bjale bao ba bego ba romilwe ba be ba etšwa go Bafarisei.*25 Ka gona, ba mmotšiša ba re: “Bjale ke ka baka la’ng o kolobetša+ ge e ba wena ka noši o se Kriste goba Eliya goba moporofeta yo go itšwego o tla tla?”26 Johane a ba araba a re: “Ke kolobetša ka meetse. Gare ga lena+ go eme yo le sa mo tsebego,+27 yo a tlago ka morago ga ka, eupša e le yo ke sa swanelegego go tlemolla lerala la ramphašane ya gagwe.”+28 Dilo tše di diragetše Bethania ka mošola wa Noka ya Jorodane, moo Johane a bego a kolobetša gona.+29 Letšatšing le le latelago a bona Jesu a etla go yena gomme a re: “Bonang Kwana+ ya Modimo yeo e tlošago sebe+ sa lefase!+30 Yo ke yena ke boletšego ka yena ka re: Ka morago ga ka go tla monna yo a nketilego pele, gobane o bile gona pele ga ka.+31 Gaešita le nna ke be ke sa mo tsebe, eupša lebaka leo ka lona ke tlilego ka kolobetša ka meetse e be e le gore a bonagatšwe go Isiraele.”+32 Johane a buša a nea bohlatse, a re: “Ke bone moya o mokgethwa o theoga legodimong go etša leeba, wa dula godimo ga gagwe.+33 Gaešita le nna ke be ke sa mo tsebe,+ eupša yena Yo a nthomilego gore ke kolobetše ka meetse o itše go nna: ‘Motho yo o bonago moya o theogela godimo ga gagwe wa dula go yena, ke yena yo a kolobetšago ka moya o mokgethwa.’+34 Ke bone seo, ka hlatsela gore yo ke yena Morwa wa Modimo.”+35 Bjale letšatšing le le latelago Johane o be a eme le ba babedi ba barutiwa ba gagwe,36 ya re ge a bona Jesu a feta a re: “Bonang, Kwana+ ya Modimo!”37 Ge barutiwa bao ba babedi ba ekwa seo, ba latela Jesu.38 Ke moka Jesu a retologa gomme eitše ge a ba bona ba mo latela, a re go bona: “Le nyaka’ng?” Ba re go yena: “Rabi, (yeo e bolelago gore Moruti,) o dula kae?”39 A re go bona: “Tlang gomme le tla bona.”+ Ka gona ba ya ba bona mo a bego a dula gona, ke moka ba dula le yena letšatšing leo; e be e le mo e ka bago ka iri ya lesome.40 Andrea+ ngwanabo Simone Petro e be e le yo mongwe wa ba babedi bao ba kwelego seo Johane a se boletšego gomme ba latela Jesu.41 Sa pele yena yo o ile a hwetša Simone ngwanabo, a re go yena: “Re hweditše Mesia”+ (yeo e bolelago gore Kriste).+42 A mo iša go Jesu. Ge Jesu a mo lebelela+ a re: “O Simone+ morwa wa Johane;+ o tla bitšwa Kefase” (yeo e fetolelwago ka Segerika e le Petro).+43 Letšatšing le le latelago Jesu o be a nyaka go ya Galilea. Ke moka a hwetša Filipi,+ a re go yena: “Eba molatedi wa ka.”+44 Bjale Filipi o be a etšwa Betsaida,+ motseng wa gabo Andrea le Petro.45 Filipi a hwetša Nathaniele+ a re go yena: “Re hweditše yo Moshe a ngwadilego ka yena Molaong+ le yoo Baporofeta+ ba ngwadilego ka yena, e lego Jesu morwa wa Josefa+ yo a tšwago Natsaretha.”46 Eupša Nathaniele a re go yena: “Na go na le selo se sebotse se se ka tšwago Natsaretha?”+ Filipi a re go yena: “Tlaa o bone.”47 Jesu a bona Nathaniele a etla go yena, a bolela ka yena a re: “Bonang Moisiraele yoo ge e le gabotse go se nago bofora go yena.”+48 Nathaniele a re go yena: “Go tla bjang gore o ntsebe?” Jesu ge a araba a re go yena: “Ke go bone pele Filipi a go bitša ge o be o le ka tlase ga mogo.”49 Nathaniele a mo araba a re: “Rabi, o Morwa wa Modimo,+ o Kgoši+ ya Isiraele.”50 Jesu ge a araba a re go yena: “Na o dumela gobane ke go boditše gore ke go bone ka tlase ga mogo? O tla bona tše dikgolo go feta tše.”51 A tšwela pele a re go yena: “Ruriruri ke re go lena, le tla bona legodimo le bulega gomme barongwa+ ba Modimo ba hlatloga e bile ba theogela go Morwa wa motho.”+


text:
Go Thwe’ng ge e ba ke Gatelelwa go ba le Thobalano?
O ka ipotšiša gore: “Na ga go kaone go ineela? Go ba gona, na batho ka moka ga ba be le thobalano?”
Ema o nagane!
Therešo: Ga se batho ka moka ba bago le thobalano.
Therešo ke gore o ka bala ka dipalo tša godimo tša bao ba bago le thobalano. Ka mohlala, nyakišišo e dirilwego United States e utollotše gore ge bafsa ba fetša sekolong se se phagamego, ba babedi go ba bararo nageng yeo ba ba ba bile le thobalano. Eupša seo gape se bolela gore motho o tee go ba bararo—e lego palo e nyenyane—ga ba dire bjalo.
Go thwe’ng ka bao ba bago le thobalano? Banyakišiši ba hweditše gore bafsa ba bantši ba bjalo ba phafošwa gabohloko ke e tee goba go feta moo ya dilo tše di latelago.
Kgateletšego. Bafsa ba bantši ba ba bilego le thobalano pele ga lenyalo ba bolela gore ba ile ba itshola ka morago.
Go se botane. Ka morago ga go ba le thobalano, yo mongwe le yo mongwe o thoma go ipotšiša gore: ‘Ke motho ofe yo mongwe yo a robetšego le yena?’
Go iphora. Ka garegare banenyana ba bantši ba ka kgetha go ba le motho yo a tlago go ba šireletša e sego yo a tlago go ikhola ka bona. Le gona bašemane ba bantši ga ba nape ba kgahlwa ke ngwanenyana yo a ineelago dikgoketšong tša bona.
Therešo e sa fetogego: Mmele wa gago o bohlokwa kudu gore o ka fo o gafela motho yo mongwe. Bontšha gore o na le sebete sa go kwa taelo ya Modimo ya gore o ile bootswa. Ke moka, ge e ba ka letšatši le lengwe o ka tsena lenyalong, o ka ba le thobalano. Le gona o tla e thabela ka botlalo, o sa belaele, o sa itshole e bile o ikwa o šireletšegile go ditlamorago tšeo gantši di tlišwago ke go ba le thobalano ya pele ga lenyalo.—Diema 7:22, 23; 1 Bakorinthe 7:3.
Ithute ka mo go Oketšegilego
BAFSA
Dipotšišo tša Bafsa, Bolumo 2
Tše dingwe tša ditaba tšeo di ahlaahlwago ka pukung ye di mabapi le sekolo, boitapološo, dithaka, batswadi, diphetogo bophelong, maikwelo a gago le batho ba bong bjo bo fapanego le bja gago.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mika 4:1-13
4 Mehleng ya bofelo+ thaba+ ya ntlo+ ya Jehofa e tla thewa ya tia e phagametše dithaba tše dingwe gomme e tla phagamela le meboto;+ meraforafo e tla kgeregela go yona.+2 Ditšhaba di tlo ya go yona tša re: “Etlang+ re rotogeleng thabeng ya Jehofa le ntlong ya Modimo wa Jakobo;+ o tla re ruta ditsela+ tša gagwe gomme ra sepela mebileng+ ya gagwe.” Gobane molao o tlo tšwa Tsione gomme lentšu la Jehofa la tšwa Jerusalema.+3 O tla ahlolela meraforafo,+ a lokiša ditaba+ le ditšhaba tše matla tša kgole.+ Ba tla rula ditšhoša tša bona ba di dira megoma gomme marumo a bona ba a dira disekela.+ Setšhaba se ka se emišetše se sengwe tšhoša, e bile di ka se sa hlwa di ithuta ntwa.+4 Yo mongwe le yo mongwe o tlo dula ka tlase ga morara wa gagwe le ka tlase ga mogo+ wa gagwe, go ka se be le yo a ba tšhošago;+ ka gobane go boletše molomo wa Jehofa wa madira.+5 Ge e le morafo o mongwe le o mongwe o tla sepela ka leina la modimo wa wona;+ eupša ge e le rena, re tla sepela ka leina la Jehofa Modimo wa rena+ go iša mehleng ya neng le neng, gaešita le ka mo go sa felego.+6 “Mohlang woo ke tla phutha dihlotša;+ bao ba bego ba phatlaletše ke tla ba kgoboketša,+ gaešita le bao ke bego ke ba hlokofatša ke tla ba kgoboketša,” o re’alo Jehofa.7 “Ke tla tlogela mašaledi go bao ba bego ba hlotša+ gomme yo a bego a raketšwe kgole ke tla mo dira setšhaba se matla;+ Jehofa o tla ba buša, ya ba kgoši ya bona Thabeng ya Tsione go tloga ga bjale go ya pele le go iša mehleng ya neng le neng.+8 “Ge e le wena tora ya mohlape, wena morotoga wa morwedi wa Tsione,+ go wena go tla tla pušo ya peleng,+ e lego mmušo wa morwedi wa Jerusalema.+9 “Bjale ke ka baka la’ng o duletše go goeleletša godimo?+ Na kgoši ga e go wena goba na moeletši wa gago o hwile, ge e le mo o swerwe ke mahlaba a go etša a mosadi yo a belegago?+10 Wena morwedi wa Tsione, eba bohlokong bjo bogolo o šonopege go etša mosadi yo a belegago,+ gobane bjale o tlo tloga motseng wa yo dula nageng.+ O tla ba wa fihla le Babilona.+ O tla hlakodišwa moo.+ Gona moo Jehofa o tla go rekolla seatleng sa manaba a gago.+11 “Ke moka ditšhaba tše dintši di tlo kgobokana gore di lwe le wena, e lego tšeo di rego: ‘A a šilafale gomme mahlo a rena a lebelele Tsione ka lenyatšo.’+12 Ge e le tšona ga di tsebe megopolo ya Jehofa gomme ga di kwešiše morero wa gagwe;+ ka gobane o tla di kgoboketša bjalo ka dingatana tša mabele a sa tšwago go robja ao a lego seboeng.+13 “Wena morwedi wa Tsione,+ ema o fole mabele; gobane lenaka la gago ke tla le fetoša tšhipi, ditlhako tša gago ka di fetoša koporo, wena wa ritaganya meraforafo;+ o tla gafela mahumo a tšona a boradia go Jehofa+ gomme matlotlo a tšona wa a neela Morena wa therešo wa lefase ka moka.”+


text:
Babadi ba Rena ba a Botšiša . . .
Holo ya Mmušo ke eng?
Holo ya Mmušo ke ngwako wa borapedi woo o dirišwago ke Dihlatse tša Jehofa bakeng sa ditirelo tša tšona tša bodumedi. Go na le Diholo tša Mmušo tše dikete tše masome tšeo di dirišwago lefaseng ka bophara. Beke e nngwe le e nngwe, diphuthego tše fetago 105 000 tša Dihlatse tša Jehofa di bokana diholong tše bjalo.
Holo e nngwe le e nngwe ya Mmušo e na le phapoši e kgolo yeo mananeo a thuto ya Beibele le dipolelo di swarelwago go yona. Bontši bja diphapoši tšeo tše dikgolo di na le sethala seo se šomago bjalo ka lefelo leo go rutwago go lona, moo go swarago diboka gona. Gantši, go na le madulo a batho ba magareng ga ba 100 le ba 300. Holo ya Mmušo gape e ka ba le klase e tee goba go feta moo ya tlaleletšo, ofisi gotee le bokgoba-puku bjo bonyenyane bjoo bo nago le dipuku tšeo di theilwego Beibeleng le dipuku tša ditšhupetšo tšeo di ka dirišwago ke setho le ge e le sefe sa phuthego bakeng sa go dira nyakišišo.
Lega go le bjalo, ka Holong ya Mmušo o ka se hwetše dika le ge e le dife tša bodumedi goba diswantšho tšeo gantši di tswalanywago le dikereke tša Bojakane. Ga go na dialetare, diswantšho goba difapano tše di beilwego lebotong. Ke ka baka la’ng go se bjalo? Dihlatse tša Jehofa di dumela gore go dirišwa ga dilo tše bjalo go ganetšana le taelo ya Beibele ya gore “tšhabang borapedi bja medimo ya diswantšho.” (1 Bakorinthe 10:14; Johane 4:24) Dikereke tše dintši le ditempele di bitša kudu e bile di kgabišitšwe ka mo go feteletšego. Ka mo go fapanego, Diholo tša Mmušo di diretšwe go phetha morero wa tšona gomme ga se tša kgabišwa ka mo go feteletšego. Se se gatelelwago kudu ke thuto ya Beibele yeo e bago gona ka moagong woo go e na le moago ka bowona.
Ke ka baka la’ng e bitšwa Holo ya Mmušo? Dibokeng tša phatlalatša tšeo di swarelwago ka Holong ya Mmušo, tlhokomelo e kgolo e lebišwa kudu dithutong tša Beibele le molaetšeng wa yona o mogolo wa mabapi le “mmušo wa Modimo,” e lego sehlogo sa bodiredi bja Jesu. (Luka 4:43) Ka gona, leina Holo ya Mmušo leo le hlamilwego ka bo-1930, le hlalosa gabotse morero wa meago ye—go godiša borapedi bja therešo le go šoma e le lefelo la modiro wa boboledi bja “ditaba tše . . . dibotse tša mmušo.” (Mateo 24:14) Ka go rialo, Diholo tša Mmušo ga di dirišetšwe mediro ya tša leago goba ya tša kgwebo. Go agwa ga tšona, ditshenyagalelo tša go di diriša le ditshenyagalelo tša go di thekga di dirwa ka mo go feletšego ka meneelo ya boithatelo. Le ka mohla ga go fetišwe poleiti ya koleke. Go e na le moo, go na le lepokisi lefelong le itšego bakeng sa motho le ge e le ofe yo a nyakago go dira moneelo.
Diholo tša Mmušo di dirišetšwa morero o swanago dikarolong ka moka tša lefase, eupša di feta-fetana ka bogolo e bile ga di swane. Bogolo le tsela yeo di agwago ka yona di fapana go ya ka ditlabakelo tšeo di hwetšagalago lefelong leo, boemo bja leratadima le maemo a tša ditšhelete a Dihlatse tša Jehofa tša lefelong leo. Meago e mengwe e agwa ka ditena, mapolanka gotee le mafsika. E mengwe e ka hloka maboto, ya ba le maboto a dikota tša mo-bamboo le go rulelwa ka bjang.
Baeng ba dula ba amogelegile go ba gona dibokeng Holong le ge e le efe ya Mmušo. (Baheberu 10:25) Ge e le gabotse, go swarwa seboka sa phatlalatša beke le beke, seo se lebišago tlhokomelo sehlogong se theilwego Beibeleng seo se ka kgahlišago ditho tša phuthego le baeng. O re’ng o sa etele Holo ya Mmušo ya lefelong la geno?


text:
KA FAO O KA FIHLELELAGO "MY COMPLIANCE PROFILE" (PROFAELE YA KA YA OBAMELO YA TEFELO YA MOTŠHELO - MCP) KA MOKGWA WA SARS EFILING
Profaele ya Obamelo ya tefelo ya motšhelo (MCP) e fa balefela motšhelo sebaka sa go lebelela maemo a bona a tefelo ya motšhelo ka ge a laeditšwe ke SARS gore ba kgone go phošolla go se lefele motšhelo mo go šupeditšwego. Tsebišo ya MCP e thuša balefela motšhelo ka tshedimošo e ntši ka ga tefelo ya bona ya motšhelo gape e thekga peobaka ya mokgwatšhomo wa bjale wa Setifikeiti sa Bohlatse bja tefelo ya Motšhelo (Tax Clearance Certificate).
Go bohlokwa go lekola Maemo a gago a Obamelo ya Tefelo ya Motšhelo (TCS) kgafetša kgafetša. Se se ka direga ga bonolo ka SARS eFiling
. Latela dikgato tše di latelago go lebelela “My Compliance Profile” (Profaele ya ka ya Obamelo ya Tefelo ya Motšhelo) go hwetša maemo a gago a obamelo ya tefelo ya motšhelo goba mabaka a go laetša gore ke ka lebaka la eng o sa lefele motšhelo le ka fao o ka phošollago go se lefele motšhelo.
Kgato ya 1: Tsena ka go eFiling
Tsena ka go eFiling ka go diriša leina la gago le phasewete. Ge eba ga se o ingwadiše go eFiling, ngwadiša go www.sarsefiling.co.za
.
O swanetše go ngwadiša go eFiling gomme o be le setšweletšwa se se tee sa motšhelo [bjalo ka Motšhelo wa Letseno, Motšhelo wa Boleng bja go Oketšwa (VAT) goba Lefela Ka ge o Gola (PAYE)] se se šetšego se diragaditšwe profaeleng ya gago ya molefela motšhelo gore o kgone go diragatša tirelo ya Maemo a Obamelo ya Tefelo ya Motšhelo (TCS)
Kgato ya 2: Dira gore tirelo ya Maemo a Obamelo ya Tefelo ya Motšhelo e šome
Balaodi ba eFiling ba mekgatlo le bašoma ka metšhelo ba swanetše go kgonthišiša gore ditokelo tša maleba di filwe badiriši bao ba nyakago go fihlelela modiro wa maemo wa obamelo ya tefelo ya motšhelo. Go hwetša tshedimošo enngwe mabapi le go hwetša ditokelo, ka kgopelo šupetša go “Guide to the tax Compliance Status Functionality on eFiling
” Tlhahli ya tirišo ya Maemo a Obamelo ya Tefelo ya Motšhelo go eFiling).
O hloka fela go diragatša Maemo a gago a Obamelo ya Tefelo ya Motšhelo ga tee gomme e tla dula e šoma. Tlatša tšhomišo ya (Merge Entities) go bona profaele ya go felelela ya metšhelo ka moka (ge eba o ngwadišitše go metšhelo e mmalwa). Ge o feditše go e diragatša gomme o kapantše le go bega dinomoro tšhupetšo tša motšhelo ka moka tše di ngwadišitšwego, o tla fiwa phihlelelo go “My Compliance Profile” (MCP) (Profaele ya Obamelo ya Tefelo ya Motšhelo).
Kgato ya 3: Lebelela “My Compliance Profile” (Profaele ya ka ya Obamelo ya Tefelo ya Motšhelo)
O ka lebelela profaele ya gago ya tefelo ya motšhelo ka go dira kgetho ya “My Compliance Profile” go menyu wa boikgethelo.
Maemo a gago a tefelo ya motšhelo a tla laetšwa go ya ka taetšo ya SARS ka papetšo ya dinyakwa tše di latelago tša tefelo:
• Maemo a go Ngwadiša – o swanetše go ba o ngwadišitše gomme o tsentšwe tšhomong go ditšweletšwa tšeo o nago le maikarabelo go tšona.
• Thomelo ya Dipušetšo tša motšhelo – kgonthišiša gore ga go na dipušetšo tše di tlhaelago ka morago ga matšatši a mafelelo a thomelo ya di faele.
• Sekoloto – kgonthišiša gore ga o kolote SARS motšhelo wo o sa dirago peakanyo ya go o lefela.;
• Ditokumente tša Maleba tša Thekgo – kgonthišiša gore o rometše tshedimošo ka moka yeo SARS e go e kgopetšego yona.
Sekerini sa MCP (Profaele ya Obamelo ya Tefelo ya Motšhelo) se lebelelega bjale:
Profaele ya mmala e tla tšwelela go laetša ge eba o lefela motšhelo ka maleba goba ga o lefele motšhelo.
- Khubedu – Maemo a ditaba tša gago tša motšhelo ga a botse ebile ga o lefele motšhelo
- Talamorogo – Maemo a ditaba tša gago tša motšhelo a eme botse gomme o lefela motšhelo.
Ka go kgetha dikonope tša kotološo ka go la nngele la Ngwadišo, Thomelo ya Dipušetšo, Sekoloto le Ditokumente tša Maleba tša Thekgo, tshedimošo e ntši mabapi le maemo a tefelo ya motšhelo e tla beelwa motho yo a Faelago (eFiler). Ge o ka bona konope e khubedu bakeng sa go se lefele, e katološe gomme o lebelele lebaka la go se lefele gomme o le lokiše.
Dišupetši tše tša mmala ke kakaretšo ya gago ya maemo a tefelo ya motšhelo go ya ka dinyakwa tša gago tša tefelo.
Na nka dira eng ge eba “My Compliance Profile” (Profaele ya ka ya Obamelo ya Tefelo ya Motšhelo) ke e KHUBEDU?
Kgetho ya 1: Phošolla ya go se obamele tefelo
Go lokiša go se obamele tefelo ya motšhelo, o ka kgetha maemo a sešupetši sa “Non-compliant” go bona dikgato tše di swanetšego go latelwa go phošholla go se lefele motšhelo. Ka hlatlolano, o ka phošolla go se lefele ka ditsela le ditshepetšo tše di lego gona.
Kgetho ya 2: Tlhohlomišo ya maemo a gago a tefelo ya motšhelo
Ge o sa kgotsofala goba o sa dumelelane le maemo a tefelo ya gago ya motšhelo, o ka fa mabaka gore ke ka lebaka la eng SARS e swanetše e lekole gape maemo a gago a tefelo ya motšhelo. Se se ka dirwa go eFiling ka go kgotla “Challenge Status” gomme o fe mabaka a gore ke ka lebaka la eng SARS e swanetše go lekola gape maemo a gago a tefelo ya motšhelo. Ka morago ga thomelo o tla amogela lengwalo la kamogelo le nomoro ya kgetsi. Ge eba o na le ditokumente tša thekgo bjalo ka bohlatse bja kgetsi ya gago, o ka kgona go e romela ka letlakala la go šoma ka kgetsi.
Tšhomišo ya “My Account Enquiries” ka fase ga menyu wa “Tax Compliance Status” (Maemo a Obamelo ya Tefelo ya Motšhelo) e go dumelela gore o kgone go lebelela dipotšišo tša akhaonte go akaretša tšwetšopele go dithomelo tša “Challenge Status”.
Na o nyaka thušo?


text:
NA SE HLAMILWE?
Sešireletšaphišo sa Tšhošwane ya Sahara ya Mmala wa Silifera
TŠHOŠWANE ya Sahara ya mmala wa silifera (Cataglyphis bombycina) ke e nngwe ya diphoofotšwana tšeo di tsebjago tša nageng tšeo di kgonago go kgotlelela phišo. Ge letšatši le fišago kudu mosegareng wa sekgalela kua Sahara le gapeletša diphoofotšwana tšeo di jago tšhošwane ye go nyaka moriti, tšhošwane ye e tšea maeto a makopana go tloga moleteng wa yona e yo nyaka dijo, tšeo di akaretšago dikhunkhwane tšeo di bolailwego ke phišo e tseneletšego.
Ela hloko: Tšhošwane ye ya mmala wa silifera e na le sešireletšaphišo seo se bopšago ke boya bja moswananoši bjoo bo lego bokagodimong bja mmele wa yona le ka mathoko le bokatlase bjo bo se nago boya. Boya, bjo bjo bo dirago gore tšhošwane ye e phadime bjalo ka silifera, ge bo ripilwe ka bogare bo etša ditšhupu tše dinyenyane tšeo di lego ka sebopego sa khutlotharo. Ka mathoko a boya bjo go na le dintotoma tše dinyenyane, mola ka fase ga bjona go le boreledi. Tsela yeo boya bjo bo bopegilego ka yona e thuša ka ditsela tše pedi. Ya pele, e thuša gore mahlasedi ao a sa bonagalego a letšatši a se tsene boyeng. Ya bobedi, e thuša gore tšhošwane ye e kgone go ntšha phišo yeo e tsenego mmeleng wa yona. Ka lehlakoreng le lengwe, karolo yeo e se nago boya ya ka tlase ya tšhošwane e hlametšwe go thuša gore mahlasedi ao a sa bonagalego a phišo ao a tšwago mo fase a se tsene mmeleng wa yona. *
Sešireletšaphišo sa tšhošwane ya Sahara ya mmala wa silifera se thuša khunkhwane ye gore mmele wa yona o dule o le thempheretšheng yeo e ka kgonago go e kgotlelela, e lego ya ka tlase ga 53,6°C. Ka baka la go kgahlwa ke sephedi seo se senyenyane, banyakišiši ba dira dišireletši tša moswananoši tša go laola phišo, e lego tšeo di tla fokotšago phišo go sa dirišwe difene le didirišwa tše dingwe.
O nagana eng? Na sešireletšaphišo sa tšhošwane ya Sahara ya mmala wa silifera se bile gona ka go itiragalela? Goba na se hlamilwe?
^ par. 4 Gape, tšhošwane ye mmeleng wa yona e na le diprotheine tšeo di kgethegilego tšeo di sa tološwego gabonolo ke phišo e tseneletšego. E na le maoto a matelele ao a e phagamišetšago godimo santeng yeo e fišago, e bile a dira gore e kgone go kitima ka lebelo. Le gona, e na le bokgoni bja go tseba tsela, bjo bo e thušago go hwetša tsela ya go fihla ka pela moleteng wa yona.


text:
Ke Eng Seo se Diregago Holong ya Mmušo?
Hle iponele.
Ithute ka mo go Oketšegilego
DIPOTŠIŠO TŠEO DI BOTŠIŠWAGO KUDU
Ke ka Baka La’ng Dihlatse tša Jehofa di sa Bitše Lefelo Leo di Kopanelago go Lona Gore ke Kereke?
Ithute gore polelwana “Holo ya Mmušo ya Dihlatse tša Jehofa” e tšwa kae le lebaka leo re e dirišago.
KE BOMANG BAO BA DIRAGO THATO YA JEHOFA LEHONO?
Diholo tša Mmušo tša Dihlatse tša Jehofa
—Ke ka Baka la Eng di Agwa le Gona di Agwa Bjang?
Ke ka baka la’ng mafelo a rena a borapedi a bitšwa Diholo tša Mmušo? Ithute ka mo go oketšegilego kamoo meago ye yeo e sego ya mabaibai e thušago diphuthego tša rena.
DITABA TŠE DIBOTSE TŠE DI TŠWAGO GO MODIMO!
Ke ka Baka la Eng Modimo a Ena le Mokgatlo?
Beibele e re botša lebaka le kamoo Bakriste ba therešo ba rulagantšwego


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Johane 2:1-29
2 Bana ba ka ba ba rategago, ke le ngwalela dilo tše gore le se ke la dira sebe.+ Fela, ge e ba motho a ka dira sebe, re na le mothuši+ go Tate, e lego Jesu Kriste, moloki.+2 Ke sehlabelo+ sa poelanyo+ bakeng sa dibe tša rena,+ fela e sego bakeng sa tša rena feela,+ eupša le bakeng sa tša lefase ka moka.+3 Le gona, ka se re tseba gore re a mo tseba, ke gore ge e ba re tšwela pele re boloka ditaelo tša gagwe.+4 Yo a rego: “Ke a mo tseba,”+ fela a sa boloke ditaelo tša gagwe,+ ke moaketši gomme therešo ga e gona mothong yo.+5 Eupša mang le mang yo a bolokago lentšu la gagwe,+ lerato la Modimo le phethagaditšwe mothong yo e le ka kgonthe.+ Re tseba ka se gore re boteeng le yena.+6 Yo a rego o dula a le boteeng+ le yena, o tlamega gore le yena a tšwele pele a sepela go swana le kamoo yoo a sepetšego ka gona.+7 Baratiwa, ga ke le ngwalele taelo e mpsha, eupša ke le ngwalela taelo ya kgale+ yeo le e kwelego go tloga mathomong.+ Taelo ye ya kgale ke lentšu leo le le kwelego.8 Le gona ke le ngwalela taelo yeo bjalo ka ge eka ke e mpsha, taba yeo e lego therešo ka yena le ka lena, gobane leswiswi+ le a feta gomme seetša sa therešo+ se šetše se bonega.9 Yo a rego o seetšeng fela a hloile+ ngwanabo o leswiswing go fihla le gona bjale.+10 Yo a ratago ngwanabo o dula a le seetšeng+ gomme ga go na lebaka la go kgopša go yena.+11 Eupša yo a hloilego ngwanabo o leswiswing gomme o sepela leswiswing,+ le gona ga a tsebe mo a yago+ gobane leswiswi le foufaditše mahlo a gagwe.12 Ke ngwalela lena bana ba ba rategago, gobane le lebaletšwe dibe tša lena ka baka la leina la gagwe.+13 Ke ngwalela lena botate, gobane le tseba yo a bilego gona go tloga mathomong.+ Ke ngwalela lena masogana,+ gobane le fentše yo kgopo.+ Ke ngwalela lena bana ba ba rategago,+ gobane le tseba Modimo Tatago rena.+14 Ke ngwalela lena botate,+ gobane le tseba yo a bilego gona go tloga mathomong.+ Ke ngwalela lena masogana, gobane le tiile+ gomme lentšu la Modimo le dutše go lena+ e bile le fentše yo kgopo.+15 Le se ke la rata lefase goba dilo tše di lego lefaseng.+ Ge e ba motho a rata lefase, lerato la Tate ga le gona go yena;+16 gobane dilo tšohle tše di lego lefaseng+—kganyogo ya nama+ le kganyogo ya mahlo+ le pontšho ya bomponeng ya dilo tša motho tša boiphedišo*+—ga di tšwe go Tate, eupša di tšwa lefaseng.+17 Go feta moo, lefase le a feta gomme go bjalo le ka kganyogo ya lona,+ eupša yo a dirago thato ya Modimo+ o dula a le gona ka mo go sa felego.+18 Bana ba ba rategago, ke nako ya bofelo,+ gomme go etša ge le kwele gore molwa-le-Kriste o a tla,+ gaešita le bjale go tšweletše balwa-le-Kriste ba bantši;+ e lego therešo yeo ka yona re tsebago gore ke nako ya bofelo.19 Ba tšwile go rena, eupša e be e se ba mohuta wa rena;+ gobane ge e ba e be e le ba mohuta wa rena, nkabe ba ile ba dula le rena.+ Eupša ba tšwile e le gore go bonagale gore ga se bohle bao e lego ba mohuta wa rena.+20 Le tloditšwe ke Mokgethwa+ gomme ka moka ga lena le na le tsebo.+21 Ke le ngwalela e sego gobane le sa tsebe therešo,+ eupša gobane le e tseba+ le gobane ga go na maaka a tšwago therešong.+22 Moaketši ke mang ge e se yo a latolago gore Jesu ke Kriste?+ Molwa-le-Kriste+ ke yo a latolago Tate le Morwa.+23 Yo mongwe le yo mongwe yo a latolago Morwa, le Tate ga a nae.+ Yo mongwe le yo mongwe yo a bolelago gore o dumela+ Morwa, e bile o na le Tate.+24 Ge e le lena, dirang gore seo le se kwelego go tloga mathomong se dule go lena.+ Ge e ba seo le se kwelego go tloga mathomong se dula go lena, le lena le tla dula boteeng+ le Morwa e bile le le boteeng le Tate.+25 Go feta moo, se ke selo seo yena a re holofeditšego sona, e lego bophelo bjo bo sa felego.+26 Ke le ngwalela dilo tše ka bao ba lekago go le timetša.+27 Ge e le lena, go tlotšwa+ mo le go amogetšego go yena go dula go lena gomme ga go nyakege gore go be le motho yo a le rutago;+ eupša go tlotšwa mo go tšwago go yena go le ruta dilo tšohle+ gomme ke ga therešo+ e sego ga maaka. Go etša ge go le rutile, gona dulang le le boteeng+ le yena.28 Ka gona bana ba ba rategago,+ dulang le le boteeng+ le yena e le gore ge a bonagatšwa+ re be le tokologo ya polelo+ gomme re se tloge go yena re hlabilwe ke dihlong nakong ya go ba gona ga gagwe.+29 Ge e ba le tseba gore o lokile,+ le tseba gore yo mongwe le yo mongwe yo a itlwaetšago go dira go loka o tswetšwe ke yena.+


text:
HOCKEYGODS IMAGESUPLOAD
over 3 years ago
Lego, Slap Shot Lego, Lego Hockey, Lego Street Hockey, Lego Puck, Lego Game, Lego Hockey Game, Custom Lego, Lego Hockey Player, Never Lego of the Puck
over 3 years ago
Lego, 2012, Lego Hockey, Lego Game, Lego Hockey Game, Custom Lego, 2012 Hockey, Lego Air Hockey
over 4 years ago
Lego Hockey, Vintage Lego, Lego Puck, Lego Mask, Lego Rink, Lego Game, Lego Hockey Game, Lego Hockey Player, Lego Sports Hockey NHL Championship Ch...
over 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Lego Brick Arena, Custom Lego, Lego Hockey Player
over 4 years ago
Lego, Lego Hockey, Lego Game, Custom Lego, Lego Zamboni
over 4 years ago
Lego, Zamboni, Ice Cleaner, Lego Hockey, Lego Game, Lego Zamboni
over 4 years ago
Lego, 1995, Lego Hockey, Vintage Lego, Lego Stadium, Lego Game, Lego Hockey Game, Custom Lego
over 4 years ago
Lego, Zamboni, Lego Hockey, Lego Rink, Lego Game, Lego Hockey Game, Custom Lego, Lego Zamboni, 1995, Vintage Lego
over 4 years ago
Lego, Lego Hockey, Puck Passer, Slammer Stadium, Lego Puck, Lego Rink, Lego Game, Lego Hockey Game
over 4 years ago
Lego, Star Wars, Lego Hockey, Lego Game, Lego Hockey Game, lego iPad Hockey, iPad Lego Hockey, Star Wars Lego Hockey, Star Wars Hockey Players
over 4 years ago
Lego, Lego Hockey, Puck Passer, Lego Game, Lego Hockey Game
over 4 years ago
Lego, Lego Hockey, Lego Street Hockey, Lego Game, Lego Hockey Player, Lego Elvis, Elvis on Hockey Skates
over 4 years ago
Lego, 2010, Lego Hockey, Lego Street Hockey, Lego Game, Lego Hockey Player, Hockey Groom
over 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Brick Arena, Lego Brick Arena
All 14 images


text:
BOPHELO BJA BOKRISTE
Na o Diriša Dikarata tša JW.ORG?
Ka ge masetlapelo a magolo a batamela, modiro wa rena wa go bolela ditaba tše dibotse o swanetše go dirwa ka lebelo. (Die 24:11, 12, 20) E le gore re thuše batho, re ka diriša dikarata tša JW.ORG go ba lebiša Lentšung la Modimo le wepesaeteng ya rena. Karata ye e na le khouto yeo e lebišago motho bidiong ye e rego, Ke ka Baka la Eng o Swanetše go Ithuta Beibele? le go laletša motho go kgopela tsebišo e oketšegilego goba thuto ya Beibele. Batho ba bangwe ba ka no se rate go amogela dikgatišo tša rena eupša ba thabela go tsena wepesaeteng ya rena. O se ke wa dikadika go ba nea karata ye. Lega go le bjalo, o se ke wa nea batho bao ba sa thabelego dikarata tše.
Ge o dutše o dira mediro ya gago ya letšatši le letšatši, o ka dira gore motho yo a itšego a kgahlegele modiro wa rena ka go mmotša gore: “Ke na le seo nka ratago go go nea sona. Karata ye e go botša ka wepesaete yeo o ka tsenago go yona gore o hwetše molaetša wa Beibele mahala le dibidio tšeo di bolelago ka ditaba tše di fapafapanego.” (Joh 4:7) Ka ge dikarata tše e le tše dinyenyane, mohlomongwe o ka dula o swere tše mmalwa gore o di nee batho ge sebaka se tšwelela.


text:
BAFSA BA A BOTŠIŠA
Tlholo le Tlhagelelo—Karolo ya Pele: Ke ka Baka La’ng Ke Dumela Gore Modimo o Gona?
Tlholo le tlhagelelo
Na o dumela gore Modimo o bopile dilo ka moka? Ge e ba go le bjalo ga se wena o nnoši; bafsa ba bantši (le batho ba bagolo) ba dumela seo. Eupša batho ba bangwe ba re bophelo le legohle di itirile—ntle le thušo ya “Modimo.”
Na o be o tseba? Batho bao ba ngangišanago ka taba ye ba kitimela go bolela seo ba se dumelago le ge ba se na mabaka.
Batho ba bangwe ba dumela gore dilo di bopilwe ka ge ba rutilwe bjalo kerekeng.
Batho ba bantši ba dumela tlhagelelo ka ge ba e rutilwe sekolong.
Dihlogo tše tše di latelanago di tla go thuša go matlafatša le go hlalosa ditumelo tša gago ka tlholo. Lega go le bjalo, sa pele o swanetše go ipotšiša potšišo ye e bohlokwa kudu:
Ke ka baka la’ng ke dumela gore Modimo o gona?
Ke ka baka la’ng potšišo ye e le bohlokwa? Ka baka la gore Beibele e go kgothaletša go diriša monagano wa gago, ‘matla a gago a tlhaologanyo.’ (Baroma 12:1) Ka gona, seo se bolela gore go dumela ga gago gore Modimo o gona ga se gwa swanela go fo thewa
maikwelong (Ke fo ba ke ikwa eka go na le motho yo mongwe yo a nago le matla a phagamego)
tutuetšong ya ba bangwe (Ke phela gare ga batho ba bodumedi)
kgateletšong (Batswadi ba ka ba re ke dumele gore Modimo o gona—goba go sego bjalo ga gešo ke thabeng)
Go e na le moo, wena ka bowena o swanetše go kgodišega gore Modimo o gona gomme o be le mabaka a kwagalago a go dumela seo.
Ka gona, ke eng seo se go kgodišago gore Modimo o gona? Letlakala la go itekola le rego: “Ke ka Baka La’ng ke Dumela Gore Modimo o Gona?” le tla matlafatša tumelo ya gago. Gape o ka thušwa ke go hlahloba kamoo bafsa ba bangwe ba arabilego potšišo yeo.
“Ge ke le ka klaseng ke theeditše morutiši a hlalosa kamoo mebele ya rena e šomago ka gona, ga ke belaele le gatee gore Modimo o gona. Setho se sengwe le se sengwe se dira mošomo wa sona, gaešita le tše dinyenyane kudu, gomme gantši e mengwe ya mešomo ye ga re e lemoge. Ruri mmele wa motho o tloga o kgahliša!”—Teresa.
“Ge ke bona meago e meteleletelele, sekepe se segolo goba koloi, ke ipotšiša gore: ‘Ke mang a dirilego se?’ Ka mohlala, go nyakega batho ba bohlale kudu go dira koloi ka gobane go nyakega gore dilo tše dintši tše dinyenyane di šome gabotse gore koloi e kgone go sepela. Ka gona ge e ba koloi e dirilwe ke motho le rena batho go swanetše go ba go na le motho yoo a re bopilego.”—Richard.
“Ge o lemoga gore go tšere motho yo bohlale kudu mengwaga e makgolokgolo go kwešiša gaešita le karolo e nyenyane ya legohle, gona go nagana gore ga go na motho yo bohlale yoo a bopilego legohle ruri go tloga go sa kwagale le gatee!”—Karen.
“Ge ke dutše ke ithuta thutamahlale, thuto ya tlhagelelo e ile ya thoma go se sa ba ya kgonthe go nna. Ka mohlala, ke ile ka nagana ka go nepagala ga dipalopalo tša dilo tša tlhago le tsela yeo batho ba sa swanego ka yona, go akaretša go nyaka ga rena go tseba gore re bomang, re tšwa kae le gore re lebile kae. Thuto ya tlhagelelo e ruta gore batho ba tšwa diphoofolong eupša e palelwa ke go hlalosa lebaka leo batho ba sa swanego le diphoofolo. Go ya ka nna, ke nagana gore go nyakega tumelo e ntši gore motho a dumele go tlhagelelo go e na le gore a dumele go Mmopi.”—Anthony.
Go hlalosa tumelo ya ka
Go thwe’ng ge e ba bao o tsenago le bona ka klaseng ba go kwera ka baka la go dumela selo seo o ka se se bonego? Go thwe’ng ge e ba ba ka re thutamahlale e hlatsetše gore dilo di bile gona ka tlhagelelo?
Sa pele, o se lešwe dihlong ke seo o se dumelago. O se ke wa tšhoga goba go hlabja ke dihlong. (Baroma 1:16) Gopola gore:
Ga o nnoši; batho ba bantši ba sa dumela gore Modimo o gona. Gare ga bona go akaretšwa batho bao ba hlalefilego kudu le dirutegi. Ka mohlala, go na le borathutamahlale bao ba dumelago gore Modimo o gona.
Ge batho ba bolela gore ga ba dumele gore Modimo o gona, ge e le gabotse ka dinako tše dingwe ba tla be ba era gore ga ba Mo kwešiše. Go e na le gore ba go nee bohlatse bjoo bo thekgago pono ya bona, ba botšiša dipotšišo tše bjalo ka gore: “Ge e ba Modimo a le gona, ke ka baka la’ng a dumelela tlaišego?” Ge e le gabotse go e na le gore ba naganišiše ka potšišo ye, ba e dira sehlare sa ntšhirela.
Batho ba “nyaka dilo tša moya.” (Mateo 5:3) Senyakwa se se akaretša go dumela gore Modimo o gona. Ka gona ge e ba motho a bolela gore Modimo ga a gona, yena motho yoo—e sego wena—o swanetše go hlalosa lebaka leo le dirilego gore a fihlelele phetho yeo.—Baroma 1:18-20.
Go dumela gore Modimo o gona go tloga go kwagala. Go dumelelana le therešo ya gore bophelo ga se bja itlela ka mohlolo. Ga go na bohlatse bjo bo thekgago kgopolo ya gore bophelo bo bile gona feela go tšwa go selo seo se sa phelego.
Ka gona, o ka reng ge e ba motho yo mongwe a sa dutše a belaela tumelo ya gago ya gore Modimo o gona? Hlahloba maemo a a sego kae.
Ge e ba yo mongwe a bolela gore: “Ke feela batho bao ba sa rutegago bao ba dumelago gore Modimo o gona.”
O ka araba ka gore: “Na le wena o dumela seo batho ba bantši ba se dumelago? Nna ga ke dumele seo. Ge e le gabotse, nyakišišong yeo borathutamahlale ba fetago ba 1 600 go tšwa diyunibesithing tša go tuma ba tšerego karolo go yona, ba ka bago 533 ba a dumela gore Modimo o gona. * Na o ka bitša borathutamahlale bao gore ga se ba rutega ka ge ba dumela gore Modimo o gona?”
Ge e ba yo mongwe a bolela gore: “Ge e ba Modimo a le gona, ke ka baka la’ng go na le tlaišego e kaakaa lefaseng?”
O ka araba ka gore: “Mohlomongwe o nyaka gore ga o kwešiše tsela yeo Modimo a dirago dilo ka yona—goba o bona eka ga a dire selo. Na ga go bjalo? [Dumelela karabo.] Ke hweditše karabo e kgotsofatšago ya potšišo ya gore: “Ke ka baka la’ng go na le tlaišego e kaakaang lefaseng? Eupša gore o e kwešiše, o swanetše go hlahloba dithuto tše sego kae tša Beibele. Na o ka rata go di hlahloba?”
Sehlogo se se latelago se tla ahlaahla lebaka leo thuto ya tlhagelelo e sa kwagalego.
^ ser. 32 Mothopo: Social Science Research Council, “Religion and Spirituality Among University Scientists,” ka Elaine Howard Ecklund: February 5, 2007.


text:
1. TSHEDIMOŠO YA MONGMOŠOMO
- Tshedimošo ya Mongmošomo e tla dula e tladitšwe. Lekola ge eba tshedimošo ya gago e nepagetše.
Maele a Bohlokwa kudu: Dikgoba ka moka di swanetše go tlatšwa.
- Leina la kgwebo goba Leina le Lengwe – Leina la kgwebo ke leina leo kgwebo ya gago e gwebago ka lona. Le ka fapana le leina la kgwebo ya gago la semolao.
- No. ya Tšhupetšo ya PAYE – Nomoro ya tšhupetšo e swanetše go thoma ka ‘7’.
- No. ya Tšhupetšo ya SDL (ge go hlokagega) – Nomoro ya tšhupetšo e swanetše go thoma ka ‘L’.
- No, ya Tšhupetšo ya UIF (ge go hlokega) – Nomoro ya tšhupetšo e swanetše go thoma ka ‘U’.
2. TSHEDIMOŠO YA KGOKAGANYO
- Tshedimošo ya moemedi wa molefela motšhelo yo a nago le maikarabelo a go laodiša e swanetše go tlatšwa mo.
- Leina la Mathomo le Sefane – Sekgoba se se swanetše go tlatšwa
- Maemo a poso yeo o e swerego mo Kgwebong – Sekgoba se se swanetše go tlatšwa
- No. ya Mogala ya Kgwebo goba ya sele. – Sekgoba se se swanetše go tlatšwa. E kaba nomoro ya mogala ya kgwebo goba nomoro ya sele di swanetše go tlatšwa.
Maele a Bohlokwa kudu: Nomoro ya mogala ya kgwebo e swanetše go thoma ka khoutu ya maleba ya tikologo.
- Nomoro ya Fekese. –Sekgoba se ga se gapeletšwe go tlatšwa.
- Emeile ya kgokaganyo – Sekgoba se ga se gapeletšwe go tlatšwa
3. LENANEO LA TSEBAGATŠO LA BOITHAOPO
- Moo tumelelo ya VDP e dumeletšwego e lego gona magareng ga khamphani/CC le SARS, swaya “X” ka gare ga lepokisi la “Y” gomme o fe VDP nomoro ya kgopelo.
Maele a Bohlokwa kudu: Ge o tlatša EMP201 ka moka, o se ke wa lebala go akaretša palo ka moka yeo e amegago ya ngwaga wa motšhelo woo ya VDP e filwego, go akaretšwa le tshedimošo yeo e tlogetšwego peleng.
4. TSHEDIMOŠO YA TEFELO
Maele a Bohlokwa kudu:
- Dikgoba ka moka di swanetše go tlatšwa.
- Go mabaka a taodišo ya NIL, tsenya palo ya tšhelete “0”.
- Dikarolwana tše mpsha tše tharo di akareditšwe:
- Payroll Tax Calculation – motšhelo wa gago wa kgwedi ka kgwedi wa go lefela meputso wo o swanetšego go lefelwa
- ETI Calculation – ge eba dikheraetheria le dinyakwa di fihleletšwe, o ka dumelelwa go kleima bakeng sa Kgoketšo y
- Motšhelo wa Khiro. Lebelela ge e ba o a amega.
- Total Payable – palo ye e swanetšego go lefelwa go SARS, ge go hlokega.
1. Tlhakantšho ya Motšhelo wa Meputso
- PAYE Liability – Tlatša palo moka yeo e swanetšego go abelwa go PAYE.
- SDL Liability – Tlatša palomoka yeo e swanetšego go abelwa go SDL.
- UIF Liability – Tlatša palomoka yeo e swanetšego go abelwa go UIF.
- Payroll Liability – Palo ye tla tlhakantšhwa ka go itiriša. Ke palomoka ya PAYE go tlhakantšhwa le SDL gape le go tlhakantšhwa le UIF yeo e swanetšego go lefelwa.
2. Tlhakantšho ya ETI
Maele a Bohlokwa kudu: Mongmošomo yo a nago le dipušetšo tše šaletšego goba a kolotago SARS tšhelete ka letšatši la mafelelo la kgwedi a ka se dumelelwe go kleima ETI, ka ntle le ge mongmošomo a dirile tumelelano le SARS.
- ETI Brought Forward – Tlatša palo ya tšhelete yeo e Fetišeditšwego pele ya ETI (ETI Carry Forward amount) go tšwa kgweding ya go feta.
Ka kgopelo lemoga:
- Palo ya tšhelete yeo e fetišeditšwego pele bakeng sa Matšhe (nako ya 03) le Setemere (nako ya 09) e swanetše go ba lefela (0) ka mehla.
- Tšhelete e šetšego e ka fetišetšwa pele go kgwedi e latelago, ge ETI:
- E feta PAYE yeo e swanetšego go lefelwa mo kgweding yeo.
- E be e hwetšagala, eupša ga se ya gogwa go tšwa go PAYE ya kgwedi yeo.
- Moo mongmošomo a sa dumelelwego go kleima ETI ka lebaka la go se obamele go lefela motšhelo, mohlala: dipušetšo tša motšhelo tše di tlhaelago goba sekoloto, bjalo le bjalo, palo ya tšhelete e dumelelwago e ka fetišetšwa pele go nako e tlang go fihlela ge mongmošomo a obamela tefelo ya motšhelo gape.
Maele a Bohlokwa kudu: Mongmošomo o tla fiwa dikgwedi tše tshela go phošolla go se obamele tefelo ya motšhelo, gomme se se tla mo dumelela go kleima ETI ka nako ya poelanyo ya dipuku. Ge eba mongmošomo o sa ntše a sa obamele tefelo ya motšhelo, mongmošomo a ka se kgone go dumelelwa go kleima ETI (ya nako e fetilego ya poelanyo ya dipuku) Gomme tšhelete ye e ka se hwetšagale.
- ETI Calculated – Tlatša palomoka ya ETI yeo o swanetšego go e hwetša ya kgwedi yeo.
Maele a Bohlokwa kudu: Lebelela tshedimošo e ntši go Ka fao Kgoketšo ya Motšhelo wa Khiro (ETI) o šomago le go tlhakantšha tšhelete ya ETI yeo o swanetšego go e hwetša.
- ETI Utilised – Tlatša palomoka ya tšhelete ya ETI yeo e swanetšego go dirišwa kgweding yeo.
Maele a Bohlokwa kudu:
- Ge eba ETI e Dirišitšwego e feta dikoloto tša gago tša PAYE kgweding e itšeng, nett PAYE e tlo ba lefela (R0), ke gore, nett PAYE e ka se be palo ya lefela yeo mafelelong e bago khrediti.
- Palo ye ya tšhelete e ka se fete ETI e Fetišeditšwego Pele go tlhakantšhwa le ETI e Tlhakantšhitšwego ya kgwedi e itšeng.
- Ge eba mongmošomo ga a obamele tefelo ya motšhelo, palo ya ETI e Dirišitšwego e ka dirišwa fela mo kgweding yeo mongmošomo a obametšego tefelo ya motšhelo gape gomme a se lefelwe go tloga morago.
- ETI Carry Forward – Palo ye ya tšhelete e tlhakantšhwa ka go itiriša. E tla ba palo ya kgwedi e latelago ya ETI e Fetišeditšwego pele e swanetšego go tlatšwa gomme ke ETI e Fetišeditšwego Pele go tlhakantšhwa le ETI e Tlhakantšhitšwego ka fase ga ETI e Dirišitšwego.
- Payment Reference No. – Nomoro ye e dirilwe ke SARS gomme e tla tlatšwa ge EMP201 e ntšhitšwe.
- Payment period – Sekgoba se se tlatšwa ke SARS ka PRN ya maleba ya nako yeo.
3. Palomoka yeo e Lefelwago
- PAYE Payable – Palo ye e tlhakantšhwa ka mokgwa wa go itiriša. Ke Sekoloto ya PAYE ka fase ga ETI e Dirišitšwego.
- SDL Payable – Palo ye e tlhakantšhwa ka go itiriša
- UIF Payable – Palo ye e tlhakantšhwa ka go itiriša
- Penalty & Interest – Tlatša palomoka ya tšhelete yeo e swanetšego go abelwa go dikotlo & ditswala tša kgwedi e itšeng.
Maele a Bohlokwa kudu:
- Palo ye e swanetše go swana le palo yeo e laeditšwego go Setatamente sa Sekoloto sa Mongmošomo (EMPSA).
- Mongmošomo yo a amogelago ETI bakeng sa mošomi yo a sa amegego, o tla lefela kotlo ya 100% ya ETI a e hweditšego ya mošomi yoo.
- Total Payable – Palo ye ya tšhelete e tlhakantšhwa ka go itiriša
5. KGOKETŠO YA MOTŠHELO WA KHIRO (ETI)
Go kgona go kleima ETI, se se nyakegago kudu ke gore mongmošomo a se be le dipušetšo tša motšhelo tše tlhaelelago goba a se be le sekoloto le SARS.
Tlatša Y (Ee) goba N (Aowa).
Maele a Bohlokwa kudu: Ge e ba N (Aowa) e kgethilwe, molaetša wa temošo o tlo tšwelela gomme o eletša gore o ka se kgone go kleima ETI.
6. TSHEDIMOŠO YA SETSEBI SA MOTŠHELO (ge eba go a hlokega)
- Ge setsebi sa motšhelo se tlatša le go romela EMP201, karolo ye e swanetše go tlatšwa:
- Nomoro ya go Ingwadiša ya Setsebi sa Motšhelo
- Nomoro ya mogala ya Setsebi sa Motšhelo.
7. TAODIŠO
- Karolo ye e gapeletša go tlatšwa gomme e swanetše go tlatšwa.
Maele a Bohlokwa kudu: Leina la tirišo la go tsena le phasewete di tšewa bjalo ja tshaeno ya mokgwa wa elektroniki.


text:
GO LAOLA AKHAONTE YA GAGO YA MONGMOŠOMO
Na ke eng?
- Taodišo ya Mongmošomo ya Kgwedi ka kgwedi (EMP201) le tshepetšo ya tefelo e fa mongmošomo mokgwa o bonolo wa go laola diakhaonte tša gagwe tša Lefela ka ge o Gola (PAYE), Lebi ya Tšwetšopele ya Mabokgoni (SDL), le Tšhelete ya Inšorense ya go felelwa ke Mošomo (UIF). Kgale, bengmošomo ba be ba swanetše go kgopela bašomi ba Ditirelo tša Motšhelo tša Afrika Borwa (SARS) go dira tefelo ya go aba gape le go ba direla diphošollo legatong la bona. Tsebagatšo ya EMP201 le diphetogo tša tefelo di nepilwe go thuša bengmešomo go ba le maikarabelo a go tlatša diakhante tša bona ka nepo le ka botlalo. Phetogo ye ya maikarabelo tsitsinkelo e tlaša balefela motšhelo ka bokgoni bja go: Fetoša ditaodišo tša bona le dikabo tša ditefelo ba diriša EMP201
- Lebelela diakhaonte tša bona go kgona go šupetša le go latela tshepetšo ya akhaonte go lekola ge eba e fotšagetše/hlaela ka go diriša Akhaonte ya Setatamente sa Mongmošomo e kopantšwego (EMPSA) le mokgwatšhomo wa go nyakišiša
- Ditefelo tše di botse tša go se abelwe gabotse.
Taolo ya akhaonte e kgonthiša gore akhaonte ya gago ya matlotlo (goba motšhelo) e dutše botse gomme e nepagetše. Ka mantšu a mangwe, difaele ka moka tša motšhelo di laeditšwe botse, ditefelo di abetšwe botse, ditefišo ka moka tša akhaonte ya gago (go akaretšwa dipušetšwa madulong, ditswala le dikotlo) di tlhakantšhitšwe botse gape di rekhotilwe.
Nepo ke go bea mongmošomo maemong a go kgona go laola ditšhelete tša gagwe ka boyena, gabotse le ka tšwelelo.
Ke ya mang?
SARS e file bengmešomo sebaka sa go laola diakhaonte tša bona ka palo ya didirišwa le dithulusi:
- EMP201 le nomoro ya tšhupetšo ya Tefelo (PRN) yeo e go dumelelago go fetoša taodišo ya gago le go beakanya ditefelo tša gago ga bonolo.
- EMPSA e akanyeditšwego gape ya go kopanya PAYE, SDL le UIF setatamenteng se se tee ka thekgo ya tlhaloso le dingwalwa go hwetša tlhaloso e bonolo.
- Phihlelelo ya inthanete diakhaonteng tša gago. Ga o kgone fela go lebelela le go nyakišiša tshepetšo kgatlhanong le diakhaonte tša gago, eupša o tla kgona go beakanya diakhaonte tše ka nako.
- Mokgwatšhomo wa taolo ya kgetsi moo o tla kgonago go bega diphošo tša akhaonte goba ditlogelo tše o sa kgonego go di rarolla ka bowena tše o nyakago go di nyakišiša, go akaretša bokgoni bja go latela le go šetša tšwelopele ya tharollo ya nyakišišo ya gago.
Taolo ya akhoante e swanetše go ba tshepetšo ya ka pejana gape e bonolo kudu ge eba o dirišitše PRN gabotse ge o faela le go lefela EMP201 ya gago.


text:
Karolo 6: Go Tloga Matswalong a Jesu go Fihla Lehung la Gagwe
Morongwa Gabariele o ile a rongwa go kgarebe yeo e bego e itshwere gabotse yeo e bitšwago Maria. Gabariele o ile a mmotša gore o tla ba le ngwana yo a tlago go buša e le kgoši ka mo go sa felego. Ngwana yoo e lego Jesu, o ile a belegelwa ka setaleng moo badiši ba ilego ba mo etela gona. Ka morago, naledi e nngwe e ile ya hlahla banna bao ba bego ba etšwa ka Bohlabela ya ba iša go ngwana yoo. Re tlo ithuta gore ke mang yo a dirilego gore ba bone naledi yeo le kamoo Jesu a ilego a phološwa maitekong a gore a bolawe.
Se se latelago, re hwetša Jesu nakong ya ge a be a na le nywaga e 12 a boledišana le barutiši ka tempeleng. Nywaga e lesomeseswai ka morago, Jesu o ile a kolobetšwa ke moka a thoma go bolela le go ruta ka Mmušo, e lego modiro woo Modimo a bego a mo rometše go tlo o dira mo lefaseng. E le gore a tle a kgone go dira modiro wo, Jesu o ile a kgetha banna ba 12 gomme a ba dira baapostola ba gagwe.
Le gona Jesu o ile a dira mehlolo e mentši. O ile a fepa batho ba dikete ka dihlapi tše dinyenyane tše sego kae feela le dinkgwa tše sego kae. A fodiša balwetši a ba a tsoša le bahu. Mafelelong, re tlo ithuta ka dilo tše dintši tšeo di ilego tša diragalela Jesu letšatšing la mafelelo la bophelo bja gagwe le kamoo a ilego a bolawa ka gona. Jesu o boletše ka Mmušo wa Modimo ka nywaga e ka bago e meraro le seripa, ka gona ditiragalo tše di lego go KAROLO 6 di akaretša nywaga ya ka godingwana ga e 34.


text:
THUŠO BAKENG SA LAPA | BAFSA
Kamoo o ka Fenyago Kgateletšo ya Dithaka
TLHOHLO
“Ge ke be ke sa le sekolong sa magareng ke be ke sa amogelwe ke bana ba bangwe ba bantši, gomme seo se be se nkweša bohloko. Ka gona, ge ke be ke thoma sekolong se se phagamego, ke ile ka fetoša ponagalo ya ka le mekgwa ya ka—gomme seo ga se sa kaonefatša dilo. Ke be ke tloga ke nyaka go ba le bagwera moo e lego gore ke ile ka ineela kgateletšong ya dithaka, e le feela gore ke amogelwe ke bao ke bego ke tsena le bona sekolo.”—Jennifer, wa nywaga e 16. *
Na o lebeletšane le kgateletšo ya dithaka? Ge e ba go le bjalo, sehlogo se se tla go thuša gore o kgone go lebeletšana le yona.
Ge e ba o ineela kgateletšong ya dithaka, o fetoga roboto yeo e se nago monagano ka gobane o dumelela batho ba bangwe gore ba go laole. Ke ka baka la’ng o ba dumelela gore ba go laole ka tsela yeo?—Baroma 6:16.
SEO O SWANETŠEGO GO SE TSEBA
Kgateletšo ya dithaka e ka dira gore batho ba lokilego ba dire dilo tše mpe.
“Ditlwaelano tše mpe di senya mekgwa e holago.”—1 Bakorinthe 15:33.
“Go bjalo ka ge eka re a tseba gore tsela e itšego e fošagetše, eupša ge re lebeletšane le boemo bjoo, re tšewa ke maikwelo gomme ra nyaka go kgahla batho ba bangwe!”—Dana.
Kgateletšo ya dithaka ga e fo ba kgateletšo yeo o e hwetšago go dithaka tša gago feela.
“Ge ke kganyoga go dira se se lokilego, se sebe se gona go nna.”—Baroma 7:21.
“Gantši kgateletšo yeo ke ekwago e tšwa go nna; ruri, ke nna ke kganyogago dilo tšeo dithaka tša ka di bolelago ka tšona le tšeo di dirago gore di bonagale eka di kgahliša kudu.”—Diana.
Go lebeletšana le kgateletšo ya dithaka ke selo seo o ka se kgonago seo o ka ikgantšhago ka sona.
“Ebang le letswalo le lebotse.”—1 Petro 3:16.
“Go na le nako yeo ke bego ke thatafalelwa ke go lebeletšana le kgateletšo ya dithaka, eupša ga bjale ga ke tšhabe go ba yo a fapanego gomme ke ema ke tiile diphethong tša ka. Ga go na selo seo se phalago gore o robale ka letswalo le le hlwekilego.”—Carla.
SEO O KA SE DIRAGO
Ge o lebeletšane le kgateletšo ya dithaka ya gore o dire se se fošagetšego, leka dilo tše di latelago:
Nagana ka ditlamorago. Ipotšiše gore, ‘Go thwe’ng ge e ba ke ineela kgateletšong ke moka ka swarwa? Batswadi ba ka ba tla ntšea bjang? Nna ke tla itšea bjang?’—Molao wa motheo wa Beibele: Bagalatia 6:7.
“Batswadi ba ka ba mpotšiša dipotšišo tše bjalo ka e rego, ‘Go be go tla direga’ng ka wena ge o be o ka ineela?’ Ba nthuša gore ke bone kamoo kgateletšo ya dithaka e ka nkwetšago tseleng e fošagetšego.”—Olivia.
Matlafatša kgodišego ya gago. Ipotšiše gore, ‘Ke ka baka la’ng ke dumela gore tsela ye e ka gobatša nna goba ba bangwe?’—Molao wa motheo wa Beibele: Baheberu 5:14.
“Ge ke be ke sa le ngwana, ke be ke fo gana goba ke arabe ka boripana, eupša ga bjale ke kgona go hlalosa gabotse lebaka leo ka lona ke tla dirago goba nka se dirego selo se itšego. Ke kgodišegile ka ditumelo tša ka mabapi le se se lokilego le se se fošagetšego. Ke a ikarabela—ga ke arabelwe ke motho yo mongwe.”—Anita.
Nagana ka seo o lego sona. Ipotšiše gore, ‘Ke nyaka go ba motho wa mohuta mang?’ Ke moka o nagane ka kgateletšo yeo o lebeletšanego le yona gomme o ipotšiše gore, ‘Motho wa mohuta woo o be a tla dira’ng boemong bjo?’—Molao wa motheo wa Beibele: 2 Bakorinthe 13:5.
“Ke kgotsofetše ka seo ke lego sona, ka gona ga ke tshwenyege kudu ka seo ba bangwe ba se naganago ka nna. Ka ntle le moo, batho ba bantši ba rata go ba le motho yoo ke tlogago ke le yena.”—Alicia.
Naganela pele. Ge e ba e le gore o sa le sekolong, nywageng e sego kae goba dikgweding tše sego kae—batho bona bao o lekago go ba kgahla ba ka no se sa ba gona bophelong bja gago.
“Ke ile ka lebelela seswantšho sa ge ke be ke sa tsena sekolo gomme ke be ke se sa gopola le maina a ba bangwe bao ke bego ke tsena le bona ka klaseng. Eupša ge ke be ke sa tsena sekolo le bona, ke be ke tšeela godimo dikgopolo tša bona go e na le go botegela ditumelo tša ka. Ruri seo e be e le bošilo!”—Dawn, yo ga bjale a nago le nywaga e 22.
Lokišeletša boemo. Beibele e re: “Le tsebe kamoo le swanetšego go araba yo mongwe le yo mongwe ka gona.”—Bakolose 4:6.
“Batswadi ba ka ba thuša nna le ngwanešo gore re nagane ka maemo ao a ka tšwelelago, ke moka re a a diragatša e le gore ge re lebeletšana le boemo bja kgonthe, re tsebe seo re ka se dirago.”—Christine.
^ ser. 4 Maina a mangwe sehlogong se a fetotšwe.
Ithute ka mo go Oketšegilego
BAFSA BA A BOTŠIŠA
Nka Ganetša Diteko Bjang?
Ithute ka megato e šomago yeo o ka e gatago go fokotša goba go fediša kgateletšo.
BAFSA BA A BOTŠIŠA
Go Thwe’ng ge e ba ke Gatelelwa go ba le Thobalano?
Na go ineela go na le mohola? Na o tla itshola?


text:
GO HLALOSA TABA KA GO THALA DISWANTŠHO
Lebeletšana le Kgateletšo ya Dithaka!
Bona kamoo o ka kgonago go itirela diphetho.
Ithute ka mo go Oketšegilego
PHAFOGA!
Kamoo o ka Fenyago Kgateletšo ya Dithaka
Kgateletšo ya dithaka e ka dira gore batho ba lokilego ba dire dilo tše mpe. Ke’ng seo o swanetšego go se tseba ka yona, le gona o ka lebeletšana bjang le yona?
BAFSA BA A BOTŠIŠA
Nka Ganetša Diteko Bjang?
Ithute ka megato e šomago yeo o ka e gatago go fokotša goba go fediša kgateletšo.
BAFSA BA A BOTŠIŠA
Go Thwe’ng ge e ba ke Gatelelwa go ba le Thobalano?
Na go ineela go na le mohola? Na o tla itshola?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Sepania
Testigos Cristianos de Jehová
Ctra. M-108 Torrejón-Ajalvir, km. 5
28864 AJALVIR (MADRID)
SEPANIA
+34 918-879-700
Dinako tša go Bona Meago ya Lekala
Mošupologo go fihla Labohlano
Go thoma ka 8:30 a.m. go ya go 12:00 p.m. le go thoma ka 2:30 p.m. go ya go 4:30 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka se-Basque, se-Catalan, se-Galicia, Sepanishi, polelo ya diatla ya Sepania le se-Valencia. E tšweleditše gape le dikgatišo tša Braille ka Sepanishi. Go bona lefelo go akaretša tše dingwe tša dilo tšeo di lego mabapi le histori ya Dihlatse tša Jehofa kua Sepania.


text:
Kgaolo 49: Letšatši la Ema
BONA Joshua. O re: “Letšatši, ema!” Letšatši le ile la ema. La ema moo sebakabakeng letšatši ka moka. Jehofa o ile a dira gore seo se kgonege. Eupša anke re bone lebaka leo le dirilego gore Joshua a nyake gore letšatši le se ke la sobela.
Ge dikgoši tšela tše hlano tše mpe tša nageng ya Kanana di thoma go lwa le Bagibeoni, bona ba romela motho go Joshua gore a tle a ba thuše. A re: ‘Akgofela go rena o re hlakodiše! Dikgoši ka moka tša naga ya dithabeng di tlile go lwa le rena bahlanka ba gago.’
Gateetee Joshua a sepela le banna ba gagwe ka moka ba ntwa. Ba ile ba sepela bošego ka moka. Ge ba fihla Gibeoni, bahlabani ba dikgoši tšeo tše hlano ba boifa ke moka ba tšhaba. Bjale Jehofa a neša sefako se segolo go tšwa legodimong gomme sa bolaya bahlabani ba bantši go feta bao ba bolailwego ke banna ba Joshua ba ntwa.
Joshua a bona gore letšatši le kgauswi le go sobela. Go be go tla swifala gomme bahlabani ba bantši ba dikgoši tšeo tše hlano tše mpe ba be ba tla tšhaba. Ke ka baka leo Joshua a ilego a rapela Jehofa a re: “Letšatši, ema!” Ke moka ge letšatši le eme, Baisiraele ba ile ba kgona go fenya ntwa yeo.
Go be go na le dikgoši tše dingwe tše dintši tše mpe Kanana tšeo di bego di hloile batho ba Modimo. Go ile gwa tšea Joshua le madira a gagwe mo e ka bago nywaga e tshelelago gore ba fenye dikgoši tše 31 tša Kanana. Ge dintwa di fedile, Joshua o ile a kgonthišetša gore naga ya Kanana e arolelwa meloko yeo e bego e sešo ya hwetša naga.
Go ile gwa feta nywaga e mentši gomme mafelelong Joshua a hwa a na le nywaga e 110. Ge yena le bagwera ba gagwe ba be ba sa phela, setšhaba se be se ekwa Jehofa. Eupša ge banna ba ba go loka ba hwile, setšhaba se ile sa thoma go dira dilo tše mpe gomme sa wela mathateng. Ge se be se le mathateng, ke gona moo se bego se nyaka thušo ya Modimo.
Joshua 10:6-15; 12:7-24; 14:1-5; Baahlodi 2:8-13.
Dipotšišo
- Joshua o re’ng mo seswantšhong, gona ke ka baka la’ng?
- Jehofa o ile a thuša bjang Joshua le banna ba gagwe ba ntwa?
- Ke dikgoši tše kae tšeo Joshua a ilego a di fenya, gomme se se ile sa tšea nako e kaaka’ng?
- Ke ka baka la’ng Joshua a ile a aroganya naga ya Kanana?
- Joshua o ile a hwa a na le nywaga e mekae, gomme ka morago ga moo setšhaba se ile sa diragalelwa ke eng?
Dipotšišo tša tlaleletšo
- Bala Joshua 10:6-15.
Ka ge re tseba gore Jehofa o ile a emišetša Baisiraele letšatši le kgwedi, re na le kgodišego efe lehono? (Josh. 10:8, 10, 12, 13; Ps. 18:3; Die. 18:10)
- Bala Joshua 12:7-24.
Ke mang yoo ge e le gabotse re ka rego ke yena a fentšego dikgoši tše 31 tša Kanana, gomme ke ka baka la’ng se e le sa bohlokwa go rena lehono? (Josh. 12:7; 24:11-13; Doit. 31:8; Luka 21:9, 25-28)
- Bala Joshua 14:1-5.
Naga ya Kanana e ile ya arolelwa meloko ya Isiraele bjang, gona se se bontšha’ng ka bohwa bjoo re tlago go bo hwetša Paradeiseng? (Josh. 14:2; Jes. 65:21; Hesek. 47:21-23; 1 Bakor. 14:33)
- Bala Baahlodi 2:8-13.
Go swana le Joshua kua Isiraele, ke bomang bao lehono ba thibelago bohlanogi? (Baa. 2:8, 10, 11; Mat. 24:45-47; 2 Bathes. 2:3-6; Tito 1:7-9; Kut. 1:1; 2:1, 2)


text:
TABA YA LETLAKALA LA KA NTLE | NA RURI BEIBELE E TŠWA GO MODIMO?
Beibele—E Nepagetše ka Ditsela Tšohle
E Nepagetše go tša Thutamahlale
LE GE Beibele e se puku ya thutamahlale, eupša e nepagetše ge e bolela ka dilo tša tlhago. Ela hloko mehlala ya thuto ya tša boemo bja leratadima le ya thuto ya tša leabela.
THUTO YA TŠA BOEMO BJA LERATADIMA—GO HLAMEGA GA PULA
Beibele e re: “[Modimo] o goga marotholodi a meetse gore a rothiše mouwane wa gagwe pula, yeo maru a e tšhollago.”—Jobo 36:27, 28, Phetolelo ya Kgale.
Lengwalong le Beibele e hlalosa megato e meraro ya modikologo wa meetse. Ka ge Modimo e le yena Mohlami wa phišo ya letšatši, “o goga marotholodi a meetse” ka (1) go a dira gore a moyafale. Ke moka ka go dira gore meetse ao a (2) kgahle, meetse ao a moyafetšego a bopa maru ao a nešago pula goba ao a (3) nago ka sebopego sa kapoko, sefako goba phoka. Le gona bjale ditsebi tša boemo bja leratadima ga di kwišiše ka botlalo tsela e makatšago ya kamoo pula e hlamegago ka gona. Se se kgahlišago ke gore Beibele e botšiša gore: “Ke mang a ka kwešišago boalo bja maru?” (Jobo 36:29) Lega go le bjalo, Mmopi o kwešiša modikologo wa pula gomme o ile a dira gore mongwadi o mongwe a ngwale ditaba tša seo ka botlalo ka Beibeleng. Le gona o dirile seo kgale pele batho ba ka hlalosa megato yeo ka tsela ya thutamahlale.
LEABELA—NGWANA YO A SA THOMAGO GO BOPEGA
Mongwadi wa Beibele e lego Kgoši Dafida o ile a re go Modimo: “Mahlo a gago a mpone ke sa thoma go bopega, gomme ka pukung ya gago go be go ngwadilwe ka . . . ditho tša ka ka moka.” (Psalme 139:16) Ge Dafida a re di be di ngwadilwe ka “pukung,” ge e le gabotse o bolela ka thulaganyo ya kamoo ngwana a thomago go bopega ka gona gomme o diriša polelo ya theto go hlalosa seo. Sa go makatša ke gore taba ye e ngwadilwe mo e ka bago mengwageng e 3 000 e fetilego!
Ke feela bogareng bja mengwaga ya bo-1800 moo setsebi sa dimela Gregor Mendel wa kua Austria a ilego a lemoga goba go utolla gore ge motho a bopega ka tsela e itšego, o no ba a latetše leabela la gabo. Le gona ke feela ka April 2003 moo banyakišiši ba ilego ba fetša go dira nyakišišo ya kamoo dikarolwana tša leabela di latelanago ka gona, e lego tšeo di nago le tsebišo ka moka ya leabela yeo e nyakegago bakeng sa go bopa mmele o phelago wa motho. Boramahlale ba hlalositše gore thulaganyo ya leabela e rulagantšwe go swana le ka tsela yeo pukuntšu e bopšago ke mantšu ao a rulagantšwego go ya tatelano ya ditlhaka. Mantšu ao a bopa thulaganyo ya dikarolwana tša leabela. Thulaganyo yeo e dira gore ditho tša ngwana yo a sa thomago go bopega tše bjalo ka bjoko, pelo, maswafo, maoto le matsogo di kgone go gola ka go latelelana gabotse le ka nako ya gona. Ke mo go swanetšego ge boramahlale ba hlalosa thulaganyo ya leabela e le “puku ya bophelo.” Go tlile bjang gore mongwadi wa Beibele e lego Dafida a ngwale ditaba tše nepagetšego ka tsela ye? Ka boikokobetšo o ile a re: “Moya wa Jehofa o boletše ka nna, lentšu la gagwe le be le le lelemeng la ka.” *—2 Samuele 23:2.
E Bolela ka mo go Nepagetšego ka Bokamoso e sa le Pele
GO THATA go tseba gore mebušo le metse e tla tšwelela neng le gona e tla wa neng le gore seo se tla direga ka tsela efe le go fihla bokgoleng bofe. Lega go le bjalo, Beibele e boletše e sa le pele ka ditaba ka botlalo tša mabapi le go senywa ga mebušo le metse e megolo. Ela hloko mehlala e mebedi feela ya seo.
GO WA LE GO SENYWA GA BABILONA
Babilona ya bogologolo e be e le mošate wa mmušo o matla wo o ilego wa buša Asia ya ka bodikela ka mengwaga e makgolo. E kile ya ba motse o fetago metse ka moka lefaseng. Lega go le bjalo, Modimo o ile a budulela mongwadi wa Beibele e lego Jesaya mengwageng e ka bago e 200 e sa le pele, gore a porofete gore mofenyi yo a bitšwago Korese o be a tla phekgola Babilona le gore e be e tla feleletša e se sa dulwa sa ruri. (Jesaya 13:17-20; 44:27, 28; 45:1, 2) Na ruri se ke seo se ilego sa direga?
Korese yo Mogolo o ile a fenya Babilona ka bošego bjo botee ka October 539 B.C.E. Ge nako e dutše e eya, mekero ya meetse yeo e bego e nošetša tikologo e nonnego e ile ya gopa ka baka la go se hlokomelwe. Ka 200 C.E., go be go thwe lefelo leo ga le sa dulwa. Le lehono Babilona e sa le mašope. Go etša ge Beibele e be e boletše e sa le pele ka go lebanya, Babilona e ‘fetogile lešope ka moka ga yona.’—Jeremia 50:13.
Go tlile bjang gore mongwadi yo wa Beibele a be le ponelopele e bjalo e nepagetšego ya histori? Beibele e utolla gore seo e be e le “molaetša o matla malebana le Babilona o tletšego Jesaya morwa wa Amotse ponong.”—Jesaya 13:1.
MOTSE WA NINIFE—“O OMILEGO BJALO KA LEGANATA”
Ninife e lego motsemošate wa Mmušo wa Asiria, e be e tšewa e le motse wa meago e makatšago ya bokgabo. Motse wo o be o na le ditarata tše di bulegilego, dirapa tša boiketlo goba diphaka, ditempele le mešate e megolo. Lega go le bjalo, moporofeta Tsefanya o ile a bolela e sa le pele gore motse wo o mobotse kudu e be e tla ba “o omilego bjalo ka leganata.”—Tsefanya 2:13-15, Phetolelo ya Kgale.
Lekgolong la bošupa la mengwaga B.C.E, madira a kopanego a Bababilona le a Bamede a ile a fediša motse wa Ninife ka mo go feletšego. Go ya ka puku e nngwe ya ditšhupetšo, motse wo o šwalalantšwego o ile wa “lebalwa ka mengwaga e 2500.” Go tšere nako e telele batho ba belaela gore motse wa Ninife o kile wa ba gona. Ke feela bogareng bja lekgolo la bo-19 la mengwaga moo baepi ba marope ba ilego ba epolla mašope a Ninife. Lehono lefelo leo le a senyega, e lego seo se dirago gore mokgatlo wa Global Heritage Fund o lemoše ka gore: “Mašalela a bogologolo a Ninife a ka hwelela gape sa ruri.”
Tsefanya o tsebile bjang ka seo e sa le pele? O boletše gore e bile “lentšu la Jehofa leo le [mo] tletšego.”—Tsefanya 1:1.
Beibele e Nea Dikarabo tša Dipotšišo tše Bohlokwa Bophelong
BEIBELE e nea dikarabo tše di kgotsofatša tša dipotšišo tše bohlokwa bophelong. Ela hloko mehlala e latelago.
KE KA BAKA LA ENG MO LEFASENG GO DIREGA DILO TŠE MPE E BILE BATHO BA TLAIŠEGA GAKAAKAA?
Mangwalo a hlalosa ka mo go nabilego lebaka la go direga ga dilo tše mpe le go tlaišega ga batho. Beibele e hlalosa gore:
‘Motho o buša yo mongwe gore a mo gobatše.’
—Mmoledi 8:9.
Pušo ya batho ya go hloka bokgoni le ya go se botege e bakile tlaišego e kgolo kudu.
“Nako le ditiragalo tšeo di sa letelwago di ba wela ka moka.”—Mmoledi 9:11.
Ditiragalo tšeo di sa letelwago tša go swana le malwetši, dikotsi goba dikotsi tša tlhago, di ka wela mang le mang, lefelong le ge e le lefe ka nako le ge e le efe.
“Ka motho o tee sebe se tsene lefaseng gomme lehu la tsena ka sebe.”—Baroma 5:12.
Ge Modimo a be a bopa batho ba babedi ba mathomo, go be go se na go se phethagale le lehu. Sebe se “tsene lefaseng” ge batho bao ba be ba kgetha go se kwe Mmopi wa bona ka boomo.
Beibele ga e hlalose feela lebaka leo ka lona batho ba tlaišegago. Eupša e tshepiša gore Modimo o tlo fediša dilo tše mpe le gore “o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.”—Kutollo 21:3, 4.
GO DIREGA ENG KA RENA GE RE EHWA?
Beibele e re ge re hwile ga re kgone go nagana, go kwa goba go dira dilo. Mmoledi 9:5 e re: “Bao ba phelago ba a tseba gore ba tlo hwa, eupša ge e le bahu ga ba tsebe selo le gatee.” Ge re ehwa, ‘menagano ya rena e a fela.’ (Psalme 146:4) Ka gona ge re ehwa bjoko le dikwi tša rena ka moka ga di sa šoma.
Lega go le bjalo, Beibele ga e re hlalosetše feela gore go direga eng ka rena ge re ehwa, eupša e re botša ka taba e thabišago kudu ya gore bahu ba tlo tsošwa.—Hosea 13:14; Johane 11:11-14.
MORERO WA BOPHELO KE OFE?
Beibele e re Jehofa Modimo o bopile monna le mosadi. (Genesi 1:27) Ka baka leo, Adama e lego motho wa mathomo o bitšwa “morwa wa Modimo.” (Luka 3:38) Motho o bopilwe ka morero
Go oketša go seo, Beibele e re: “Go thaba bao ba kwago lentšu la Modimo gomme ba le boloka!” (Luka 11:28) Beibele ga e re rute feela ka Modimo eupša e re thuša gore re phele bophelo bjo bo thabišago le go re nea kholofelo ka bokamoso.
Mongwadi wa Beibele le Kamoo a go Kgomago ka Gona
KA MORAGO ga go hlahloba bohlatse, batho ba dimilione lefaseng ka bophara ba phethile ka gore Beibele ga e fo ba puku ya bogologolo. Ba kgodišegile gore Beibele ke Lentšu la Modimo leo le buduletšwego, e lego tsela yeo Modimo a boledišanago le batho ka yona, go akaretša le wena. E na le taletšo yeo Modimo a go laletšago ka yona gore o mo tsebe le gore o be mogwera wa gagwe. Beibele e tshepiša gore: “Batamelang Modimo gomme o tla le batamela.”—Jakobo 4:8.
Go bala Beibele go dira gore motho a letele dilo tšeo di thabišago. Dilo tšeo ke dife? Go swana le ge go bala puku e itšego go dira gore motho a bone seo mongwadi a se naganago, le go bala Beibele go utolla dikgopolo le maikwelo a Mongwadi wa yona e lego Modimo. Nagana gore seo se ka bolela eng go wena. O ka kgona go tseba dikgopolo le maikwelo a Mmopi wa gago. Go oketša moo, Beibele e utolla:
Leina la Modimo, semelo sa gagwe le dika tša gagwe tše dibotse.
Morero wa Modimo ka batho.
Kamoo o ka bago le segwera le Modimo.
Na o ka thabela go ithuta ka mo go oketšegilego? Dihlatse tša Jehofa di tla thabela go go thuša. Di ka rulaganya gore o ithute Beibele mahala. Se se ka go thuša gore o dule o batamela kgauswi le Mongwadi wa Beibele, e lego Jehofa Modimo.
Sehlogo se se hlahlobile bohlatse bjo bongwe bja gore Beibele ke puku yeo e buduletšwego. Bakeng sa tsebišo e oketšegilego, bona kgaolo 2 ya puku ya Beibele e re Ruta Eng? yeo e gatišitšwego ke Dihlatse tša Jehofa le yeo e hwetšagalago go www.jw.org/nso
Le gona o ka bogela bidio ya Mongwadi wa Beibele ke Mang? yeo e hwetšagalago go www.jw.org/nso
Lebelela ka tlase ga DIKGATIŠO > DIBIDIO
^ par. 10 Ka Beibeleng, Modimo o hlaolwa ka leina la gagwe e lego Jehofa.
Ithute ka mo go Oketšegilego
DIPOTŠIŠO TŠA BEIBELE DI A ARABJA
Na Thutamahlale e Dumelelana le Beibele?
Na go na le moo Beibele e fošitšego gona ditabeng tša thutamahlale?
DIPOTŠIŠO TŠA BEIBELE DI A ARABJA
Boporofeta ke Eng?
Na boporofeta bjo bongwe le bjo bongwe bo bolela ka dilo tšeo di tlago go direga nakong e tlago? Aowa, ga se ka mehla go lego bjalo.
Kgopela Thuto ya Mahala ya Beibele
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
TŠHUTISO 1
Ditaba tsa go Bafala ke Ying?
1. Ditaba tso tsa go tšwa ga Modimo ke difeng?
Modimo o nyaka gore batho ba phele ba jabudiye mo lefaseng. So se makiyeng gore a make lefase le dilo ka moka gedimo ga lona, ke gore o nyaka batho ka matla kela go ba rata. Di thina ka matla gore a tle a makele batho ka moka bokamotshwana bya go bafala. O nyoko tlosa dilo tso di kwisang batho go baba.
Le mmušo ka wweši a wa kgona go tlosa batho ba go kwaletsa ba bangwana, malwele kela malekgu. Mara ditaba tsa go bafala ke tsowa. Go se botala, Modimo o nyoko tlosa mebušo ka moka ya batho, ke mokane a leya mmušo wage. Bo ba leng ka tlase ga wona ba nyoko ro khutsa fote ba ka sa sa lwala.
2. Ke ntaba ditaba tso tsa go bafala di yakgoswa?
Go hlopega go nyoko fela mo Modimo a tlosa batho ba dipelo tsa go befa mo lefaseng. (Zefaniya 2:3) Di nyoko makega neng tsotsone? Lentsu la Modimo le bolabodiye botala ka dilo tso di hlopang batho! Dilo tso di makegang gana byalo di šupetsa gore Modimo o thina le go lukisa.
3. Re tshwanele re make ying?
Re tshwanele re tšhute ka Modimo ka Lentsung lage Baebele. Ye tshwana le lengwalo la go tšwa ga papa wa go nyaka bana bage. Ye re tšhutisa maphelelo ya makaone le so re ka se makang gore re tle re phele go ya go yye. Re tšiba gabutši gore ba bangwana ba ka sa jabole mo ba bona o gelepiwa go kwisisa Baebele. Mo o ka fo ba theetsela, o nape o di tšiba gore bophelo bya go ya go yye o ka sa tsoge o bo kerayye.
Tšhuta tse Dingwana
Kgopela go Tšhutisiwa Baebele Mahala
Ke Ntaba o Tshwanele go Tšhuta Baebele?
Dimiliyone tsa batho mo lefaseng ba keraya dikarabo tsa Baebele tsa diputsiso tso di hlopang ba go tlala. O nyaka go ba ye mongwana wa bona?


text:
MAMETLETŠO
Moya “Soul” le Moya “Spirit”—Mantšu a ge e le Gabotse a Bolela’ng?
GE O e-kwa mantšu “moya [soul]” le “moya [spirit],” ke’ng seo se tlago monaganong wa gago? Ba bantši ba dumela gore mantšu a a bolela selo se se sa bonagalego le seo se sa hwego seo se lego gona ka gare ga rena. Ba nagana gore lehung karolo ye yeo e sa bonagalego ya motho e tlogela mmele gomme ya tšwela pele e phela. Ka ge tumelo ye e apareditše, ba bantši ba a makala ge ba hwetša gore se ruri ga se seo Beibele e se rutago. Ka gona, go ya ka Lentšu la Modimo, moya (soul) le moya (spirit) ke’ng?
“MOYA [SOUL]” KA GE O DIRIŠWA KA BEIBELENG
Sa mathomo, ela hloko moya (soul). Mo gongwe o ka ba o gopola gore Beibele mathomong e be e ngwadilwe kudu ka Sehebere le Segerika. Ge ba be ba ngwala ka moya (soul), bangwadi ba Beibele ba ile ba diriša lentšu la Sehebere e lego neʹphesh goba lentšu la Segerika e lego psy·kheʹ. Mantšu a a mabedi a tšwelela ka makga a fetago 800 ka Mangwalong, gomme New World Translation ka mehla e a fetolela ka go se fetoge e le “moya [soul].” Ge o hlahloba tsela yeo “moya [soul]” goba “meoya [di-soul]” e dirišwago ka Beibeleng, go ba molaleng gore lentšu le ge e le gabotse le šupa go (1) batho, (2) diphoofolo goba (3) bophelo bjoo motho goba phoofolo e bo thabelago. Anke re eleng hloko mangwalo a mangwe ao a tšweletšago dikgopolo tše tše tharo tše di sa swanego.
Batho. ‘Mehleng ya Noa, batho ba sego kae, ke gore, meoya e seswai, e ile ya phološwa meetseng.’ (1 Petro 3:20) Moo lentšu “meoya [di-soul]” le emela batho ka mo go kwagalago—Noa, mosadi wa gagwe, barwa ba gagwe ba bararo le basadi ba bona. Ekisodo 16:16 e bolela ka ditaelo tšeo di filwego ba-Isiraele mabapi le go kgoboketšwa ga manna. Ba ile ba botšwa gore: “Tôpang dilô tšé; . . . di yê ka palô ya batho [meoya, NW] ba xeno; motho a tsebê ba ba lexo mokutwaneng wa xaxwe, xe a di kxobêla.” Ka gona palo ya manna yeo e bego e kgoboketšwa e be e ithekgile ka palo ya batho bao ba lego ka lapeng le lengwe le le lengwe. Mehlala e mengwe ya Beibele yeo e bolelago ka “moya [soul]” goba “meoya [di-soul]” e le motho goba batho e hwetšwa go Genesi 46:18, NW; Jošua 11:11, NW; Ditiro 27:37; le Ba-Roma 13:1.
Diphoofolo. Pegong ya Beibele ya tlholo re bala gore: “Modimo a re: Meetse a a nyeunyê dinyeunya tše di phelaxo [meoya, NW], le ’nonyana di fofê xodimo xa lefase di lebane le lerata la lexodimo. Modimo a re: Lefase a le tšweletšê diphedi [meoya, NW] di e-ya ka mehuta ya tšôna, diruiwa le dixaxabi le diphôôfôlô tša naxa di e-ya ka mehuta ya tšôna. ’Me xwa ba byalo.” (Genesi 1:20, 24) Lengwalong le, dihlapi, diruiwa le diphoofolo tša naga ka moka ga tšona di bitšwa ka leina le le swanago—“meoya [di-soul].” Dinonyana le diphoofolo tše dingwe di bitšwa meoya (di-soul) go Genesi 9:10, NW; Lefitiko 11:46, NW; le Numeri 31:28, NW.
Bophelo bja motho. Ka dinako tše dingwe lentšu “moya [soul]” le bolela bophelo bja motho. Jehofa o boditše Moše a re: ‘Banna bala ba ba bego ba rata go bolaya moya wa gago, ba hwile ka moka.’ (Ekisodo 4:19, bapiša le NW.) Manaba a Moše a be a tsoma eng? A be a tsoma go fediša bophelo bja Moše. Pejana, nakong ya ge Ragele a be a belega ngwana wa mošemane e lego Benjamini, ‘moya wa gagwe o ile wa felela, ya ba gona go hwa.’ (Genesi 35:16-19) Ka yona nako yeo, Ragele o ile a loba bophelo bja gagwe. Ela hloko gape mantšu a Jesu a rego: “Ke nna modiši yo bolo; modiši yo bolo o gafa moya wa gagwe ka baka la dinku.” (Johane 10:11) Jesu o gafile moya wa gagwe, goba bophelo, bakeng sa batho. Ditemaneng tše tša Beibele, lentšu “moya [soul]” le šupa ka mo go feletšego go bophelo bja motho. O tla hwetša mehlala e oketšegilego yeo e bolelago ka “moya [soul]” go 1 Dikxoši 17:17-23, NW; Mateo 10:39; Johane 15:13; le Ditiro 20:10.
Go ithuta Lentšu la Modimo ka mo go oketšegilego go tla go bontšha gore Beibeleng ka moka ga go na moo dipolelwana “go se hwe” goba “ka mo go sa felego” di kgokaganywago le lentšu “moya [soul].” Go e na le moo, Mangwalo a bolela gore moya o a hwa. (Hesekiele 18:4, 20, PK) Ka gona, Beibele e bitša motho yo a hwilego gore ke feela “moya o hwilego.”—Lefitiko 21:11, NW.
GO HLAOLWA GA “MOYA [SPIRIT]”
Anke ga bjale re eleng hloko tirišo ya Beibele ya lentšu “moya [spirit].” Batho ba bangwe ba nagana gore “moya [spirit]” ke feela lentšu le lengwe bakeng sa “moya [soul].” Eupša ga go bjalo. Beibele e dira gore go bonagale gabotse gore “moya [spirit]” le “moya [soul]” e šupa go dilo tše pedi tše di fapanego. E fapana bjang?
Bangwadi ba Beibele ba dirišitše lentšu la Sehebere e lego ruʹach goba lentšu la Segerika e lego pneuʹma ge ba ngwala ka “moya [spirit].” Mangwalo ka bowona a bontšha seo se bolelwago ke mantšu ao. Ka mohlala, Psalme 104:29 e re: “Xe O [Jehofa] xomiša môya [ruʹach] wa tšôna, di a hwa tša napa tša boêla leroleng la tšôna.” Le gona Jakobo 2:26 e bontšha gore “mmele ka ntle le moya [pneuʹma] o hwile.” Ka gona, ditemaneng tše, “moya [spirit]” o šupa go moya woo o neago mmele bophelo. Mmele o hwile ge o se na moya (spirit). Ka gona, ka Beibeleng lentšu ruʹach le fetoletšwe e sego feela e le “moya [spirit]” eupša gape e le “matla,” goba matla a bophelo. Ka mohlala, mabapi le Meetse-fula a mehleng ya Noa, Modimo o ile a re: “Ke tlo tliša meetse-fula mo lefaseng, e bê a xo fetša nama ka moka e naxo le môya [ruʹach] wa xo phela, e lexo ka tlase xa lexodimo.” (Genesi 6:17; 7:15, 22) Ka gona “moya [spirit]” o šupa go matla a sa bonagalego (tlhase ya bophelo) ao a phedišago dibopiwa ka moka tše di phelago.
Moya (soul) le moya (spirit) ga e swane. Mmele o nyaka moya (spirit) kudu go swana le ge radio e nyaka matla a mohlagase—e le gore o šome. Go swantšhetša se ka mo go oketšegilego, nagana ka radio ya go šikarwa. Ge o tsenya dipeteri ka radiong ya go šikarwa gomme o e bulela, matla a mohlagase ao a lego ka gare ga dipeteri a dira gore radio e phele, ge re bolela ka tsela ya seswantšhetšo. Lega go le bjalo, radio e a hwa ge e se na dipeteri. Seo se direga le ka mohuta o mongwe wa radio ge o khwamotšwe polakeng ya mohlagase. Ka mo go swanago, moya (spirit) ke matla ao a phedišago mebele ya rena. Le gona, go swana le mohlagase, moya (spirit) ga o na maikwelo e bile ga o kgone go nagana. Ke matla ao e sego motho. Eupša ka ntle le moya (spirit) woo, goba matla a bophelo, mebele ya rena e ‘a hwa ya napa ya boela leroleng la yona,’ bjalo ka ge mopsalme a boletše.
Ge e bolela ka lehu la motho, Mmoledi 12:7 e re: “Lerole [la mmele wa gagwe] le boêla fase mo le tšwaxo xôna; môya [“spirit,” NW] o boêla xo Modimo E a o neilexo motho.” Ge moya (spirit), goba matla a bophelo, o tloga mmeleng, mmele o a hwa gomme wa boela moo o tšwago gona—fase. Ka mo go swanago, matla a bophelo a boela moo a tšwago gona—go Modimo. (Jobo 34:14, 15; Psalme 36:9) Seo ga se bolele gore matla a bophelo ge e le gabotse a ya legodimong. Go e na le moo, se bolela gore go motho yo a hwago, kholofelo le ge e le efe ya bophelo bja nakong e tlago e ithekgile ka Jehofa Modimo. Ge re bolela ka tsela ya seswantšhetšo, bophelo bja gagwe bo diatleng tša Modimo. Ke feela ka matla a Modimo moo moya (spirit), goba matla a bophelo, a ka newago gape e le gore motho a ka phela gape.
Go homotša gakaakang go tseba gore se ke sona seo ka kgonthe Modimo a tlago go se direla bohle bao ba robetšego “mabitleng a kgopotšo”! (Johane 5:28, 29) Ka nako ya tsogo, Jehofa o tla bopa mmele o mofsa bakeng sa motho yo a robetšego lehung gomme a o phediša ka go tsenya moya (spirit), goba matla a bophelo go wona. E tla ba nako e thabišago gakaakang!
Ge e ba o rata go ithuta mo go oketšegilego ka mantšu “moya [soul]” le “moya [spirit]” ka ge a dirišitšwe ka Beibeleng, o tla hwetša tsebišo e holago ka poroutšheng ya Go Direga’ng go Rena ge re E-hwa? le ka pukung ya Go Boledišana ka Mangwalo matlakala 340-49, tšeo bobedi bja tšona di gatišitšwego ke Dihlatse tša Jehofa.


text:
Di Golegilwe ka Baka la Tumelo ya Tšona
Mmušo wa Singapore o gapeletša badudi ba wona go tsenela bošole e bile ga o hlomphe tokelo ya bao ba ganago go tsenela bošole ka baka la letswalo. Masogana a Dihlatse tša Jehofa ao a ganago go tsenela bošole a newa dikotlo tše pedi tšeo di latelanago tšeo di dirago dikgwedi tše 39 kgolegong.
Ge lesogana le eba le mengwaga e 18 le swanelwa ke go latela molao wa bošole wa gore le ingwadiše bošoleng. Ge e ba le gana, le golegwa dikgwedi tše 15 kampeng ya mašole. Ge dikgwedi tše di fela le a lokollwa gomme la laelwa gore le apare diaparo tša mašole ke moka le tlwaeletšwe bošole. Ge e ba le ka gana go dira se, le išwa kgorong ya tsheko ya mašole go sekišwa la bobedi le go golegwa gape dikgwedi tše 24.
Singapore e Gana go Latela Ditaelo tša UN
Ke kgale UN e ipiletša Mebušong yeo e lego ditho tša yona gore “e swanetše go tšea tokelo ya go gana go tsenela bošole ka baka la letswalo e le go diriša tokelo ya tokologo ya monagano, ya letswalo le ya bodumedi tšeo di thekgwago ke Universal Declaration of Human Rights e lego molaokakanywa wa ditokelo tša batho.” Gaešita le ge Singapore e bile Setho sa UN go tloga ka 1965, mmušo wa Singapore ga se wa dumelelana le UN tabeng ye. Lengwalong la April 24, 2002 leo le bego le ngwaletšwe Khomišene ya UN ya Ditokelo tša Batho, molaodi wa mmušo wa Singapore o boletše gore: “Ge tumelo goba ditiro tša motho di thulana [le tokelo ya tšhireletšego ya naga], gona tokelo ya tšhireletšego ya naga e swanetše go tla pele.” Go sa šetšwe gore maemo ke afe, molaodi yo wa mmušo o ngwadile gore: “Ga re latele seo se dirwago lefaseng ka bophara mabapi le bao ba ganago go tsenela bošole ka baka la letswalo.”
Tatelano ya Ditiragalo
September 24, 2015
Dihlatse tša Jehofa tše 19 di golegilwe ka ge di ganne go tsenela bošole ka baka la letswalo.
June 11, 2015
Dihlatse tša Jehofa tše 18 di golegilwe ka ge di ganne go tsenela bošole ka baka la letswalo.
March 10, 2015
Dihlatse tša Jehofa tše 17 di golegilwe ka ge di ganne go tsenela bošole ka baka la letswalo.
December 12, 2014
Dihlatse tša Jehofa tše 19 di golegilwe ka ge di ganne go tsenela bošole ka baka la letswalo go akaretša le e tee yeo e gannego go tsenywa lenaneong la bao ba tlago go biletšwa bošole.
September 16, 2014
Banna ba 15 ba Dihlatse ba golegilwe ka ge ba ganne go tsenela bošole ka baka la letswalo, go akaretšwa le o tee yo a gannego go letela go biletšwa bošoleng.
July 30, 2014
Dihlatse tše 16 di golegilwe kua Kampeng ya Singapore ya Mašole ka ge di ganne go tsenela bošole ka baka la letswalo.
November 2013
Dihlatse tše 18 di ile tša golegwa ka ge di ganne go tsenela bošole ka baka la letswalo.
April 24, 2002
Molaodi wa mmušo o ile a tiišetša gore Singapore ga e hlomphe tokelo ya bao ba ganago go tsenela bošole ka baka la letswalo.
February 1995
Go gatelelwa le go golegwa ga Dihlatse tša Jehofa nageng ya Singapore go a oketšega.
August 8, 1994
Kgorokgolo ya Tsheko ya Singapore e gana boipiletšo bja Dihlatse.
January 12, 1972
Mmušo wa Singapore o phumola Dihlatse tša Jehofa lenaneong la go ngwadišwa e le mokgatlo wa bodumedi.


text:
Ke ka Baka La’ng Dihlatse tša Jehofa di sa Bitše Lefelo Leo di Kopanelago go Lona Gore ke Kereke?
Ka Beibeleng, lentšu la Segerika leo ka dinako tše dingwe le fetolelwago e le “kereke” le šupa go sehlopha sa barapedi, e sego moago woo go kopanelwago go wona.
Ela hloko mohlala wo: Ge moapostola Paulo a be a ngwalela Bakriste ba kua Roma, o ile a romela ditumedišo go banyalani bao ba bitšwago Akhwila le Perisila gomme a oketša ka gore: “Dumedišang le kereke yeo e kopanelago ntlong ya bona.” (Baroma 16:5, Contemporary English Version) Paulo o be a sa re gore go dumedišwe moago. Go e na le moo, o be a dumediša batho—phuthego yeo e bego e kopanela ntlong yeo. *
Ka gona go e na le gore re bitše lefelo leo re kopanelago go lona gore ke kereke, re diriša polelwana “Holo ya Mmušo.”
Ke ka baka la’ng le re ke “Holo ya Mmušo ya Dihlatse tša Jehofa”?
Polelwana ye e swanela lefelo leo ka mabaka a latelago:
Moago ke holo, goba lefelo leo go kopanwago go lona.
Re kopana moo go rapela Jehofa, Modimo yo go bolelwago ka yena ka Beibeleng le go nea bohlatse goba go bolela ka yena.—Psalme 83:18; Jesaya 43:12.
Le gona re kopana gore re ithute ka Mmušo wa Modimo woo gantši Jesu a bego a bolela ka wona.—Mateo 6:9, 10; 24:14; Luka 4:43.
O ka etela Holo ya Mmušo yeo e lego kgauswi le moo o dulago gomme wa iponela ka noši kamoo Dihlatse tša Jehofa di swarago diboka tša tšona.
^ ser. 3 Mantšu a swanago a tšwelela go 1 Bakorinthe 16:19; Bakolose 4:15 le Filemone 2.
Ithute ka mo go Oketšegilego
DIBOKA
Ke Eng Seo se Diregago Holong ya Mmušo?
Iponele yona.
MOROKAMI
Holo ya Mmušo ke eng?
Hwetša lebaka leo ka lona Dihlatse tša Jehofa di bitšago lefelo la tšona la borapedi Holo ya Mmušo.


text:
Nka Dira Bjang Gore Batswadi ba ka ba Mpote?
Seo o ka se dirago
Ela se hloko: Ka kakaretšo, na boitshwaro bja gago bo nea batswadi ba gago lebaka la gore ba se go bote?
Ka mohlala, moapostola Paulo o ngwadile gore: “
Re rata go itshwara ka go botega dilong tšohle.” (Baheberu 13:18) Ipotšiše gore: ‘Ke itlhatsetše ke botega gakaaka’ng ge ke be ke botša batswadi ba ka moo ke yago gona le seo ke tla bego ke se dira?’
Lori
“
Ke be ke romela melaetša ka sephiring ka e-mail go mošemane yo a itšego yo ke bego ke mo rata. Batswadi ba ka ba ile ba tseba ka seo gomme ba mpotša gore ke kgaotše go dira bjalo. Ke ile ka ba holofetša gore ke tla kgaotša eupša ka se kgaotše. Se se ile sa tšwela pele se direga ka lebaka la ngwaga. Ke be ke romela mošemane yoo melaetša, batswadi ba ka ba tsebe ka seo ke moka ke kgopele tshwarelo gomme ke holofetše go kgaotša, eupša ke boeletše seo. Seo se ile sa fihla bokgoleng bja gore batswadi ba ka ba se sa hlwa ba mpota selong le ge e le sefe!”
O nagana gore ke ka baka la’ng batswadi ba Lori ba ile ba kgaotša go mmota?
Ge e ba o be o le motswadi wa Lori, nkabe o ile wa dira’ng, gona ka baka la’ng?
Lori o be a swanetše go itshwara bjang ka tsela yeo e bontšhago gore a ka botwa ka morago ga gore batswadi ba gagwe ba boledišane le yena la mathomo ka bothata bjoo?
Beverly
“
Batswadi ba ka ba be ba sa bote gore nka itshwara gabotse ge ke le gare ga bašemane, eupša ga bjale ke kwešiša lebaka. Ke be ke bapala ka lerato le bašemane ba mmalwa bao ba bego ba mpheta ka nywaga e mebedi. Le gona, ke be ke fetša diiri tše dintši ke boledišana le bona ka mogala gomme ge re le dipokanong ke be ke tla boledišana le bona feela. Batswadi ba ka ba ile ba nkamoga mogala wa ka lebaka la kgwedi gomme ba be ba gana ke eya mafelong ao bašemane bao ba bego ba eba go ona.”
Ge e ba le be le le ba batswadi ba Beverly, nkabe le ile la dira’ng, gona ka baka la’ng?
Na o nagana gore dithibelo tšeo batswadi ba Beverly ba mo neilego tšona di be di le thata? Ge e ba go le bjalo, ke ka baka la’ng?
Beverly o be a ka dira’ng gore batswadi ba gagwe ba mmote gape?
Go Botwa Gape
Seo o ka se dirago
Sa pele, swaya dikarolo tšeo batswadi ba gago ba se sa go botago go tšona
Go boa gae ka nako e beilwego
Go phetha dikholofetšo tša ka
Go boloka nako
Go diriša tšhelete ka bohlale
Go phetha mediro ya ka gae
Go tsoga ka nako ka ntle le go ngongorega
Go hlwekiša phapoši ya ka
Go bolela therešo
Go diriša mogala goba khomphutha ka tekatekano
Go amogela diphošo le go kgopela tshwarelo
Tše dingwe
Sa bobedi, dira keno. Ipeele pakane ya go itlhatsela o botega dikarolong tšeo o di swailego. Latela keletšo ya Beibele yeo e rego: “
Lahlang semelo sa kgale seo se dumelelanago le tsela ya lena ya pele ya boitshwaro.” (Baefeso 4:22) Ge nako e dutše e eya, batho ka moka, go akaretša le batswadi ba gago, ba tla bona tšwelopele ya gago.—1 Timotheo 4:15.
Sa boraro, bolela le batswadi ba gago ka seo o ikemišeditšego go se dira. Go e na le go ngongorega ka gore ba swanetše go go bota ka mo go oketšegilego, ba botšiše ka tlhompho gore ke eng seo ba naganago gore o swanetše go se dira gore ba go bote.
Temošo: O se ke wa letela gore batswadi ba gago ba fetoše dithibelo tša bona ka pela. Ka ntle le pelaelo ba tla nyaka go kgodišega gore o tla dira ka go dumelelana le dikholofetšo tša gago. Diriša nako ye bakeng sa go itlhatsela o le yo a botegago. Ge nako e dutše e eya, mo gongwe batswadi ba gago ba ka go bota ka mo go oketšegilego le go go nea tokologo e oketšegilego. Se ke se se diragaletšego Beverly yo a tsopotšwego pejana. O re: “Go thata kudu go dira gore batho ba bangwe ba go bote eupša go bonolo kudu go dira gore ba se sa go bota.” O oketša ka gore: “Ga bjale batswadi ba ka ba a mpota gomme seo se a nthabiša!”
Therešo e sa fetogego: Ge o botega kudu, le wena o tla botwa kudu.


text:
Kamoo Poroutšha ye e ka go Holago ka Gona
Poroutšha ye e tla go thuša go thabela go ithuta ka go lebanya go tšwa Lentšung la Modimo, Beibele. Ditšhupetšo tšeo di lego mafelelong a serapa se sengwe le se sengwe di bontšha moo o ka balago dikarabo tša dipotšišo tšeo di lego ka mongwalo o mokoto, ka Beibeleng ya gago.
Ge o dutše o bala ditemana tša Beibele, leka go bona kamoo di arabago dipotšišo tše ka gona. Yo mongwe wa Dihlatse tša Jehofa a ka thabela go go thuša go kwešiša seo se bolelwago ke Mangwalo.
Tlhokomedišo: Dikgatišo ka moka tšeo go bolelwago ka tšona ka poroutšheng ye di gatišitšwe ke Dihlatse tša Jehofa.
Ithute ka mo go Oketšegilego
Kgopela Thuto ya Mahala ya Beibele
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.


text:
PONO YA BEIBELE
Bofelo bja Lefase
Johane wa pele 2:17 e re: “Lefase le a feta gomme go bjalo le ka kganyogo ya lona.” “Lefase” leo ke’ng? Le tlo feta bjang le gona neng?
“Lefase” leo le tlago go fela ke eng?
SEO BEIBELE E SE BOLELAGO
Ka ge lefase leo go bolelwago ka lona le na le ‘dikganyogo’ tša go dira seo Modimo a sa se nyakego, go molaleng gore ga go bolelwe ka polanete ya kgonthe. Go e na le moo, go bolelwa ka batho bao ba sa kwego Modimo, bao ba itirago manaba a gagwe. (Jakobo 4:4) Batho bao ba bopago lefase leo “ba tla welwa ke kotlo ya kahlolo ya tshenyego ya ka mo go sa felego.” (2 Bathesalonika 1:7-9) Ka lehlakoreng le lengwe, batho bao ba kwago Jesu Kriste gomme ba dula e se “karolo ya lefase,” ba na le tebelelo ya bophelo bjo bo sa felego.—Johane 15:19.
Ka gona, 1 Johane 2:17 e phetha ka gore: “Yo a dirago thato ya Modimo o dula a le gona ka mo go sa felego.” Ee, yena yoo o na tebelelo ya bophelo bjo bo sa felego gona mo lefaseng, bjalo ka ge Psalme 37:29 e bontšha gore: “Baloki bona e tla ba beng ba lefase, ba tla dula mo go lona ka mo go sa felego.”
“Le se ke la rata lefase goba dilo tše di lego lefaseng. Ge e ba motho a rata lefase, lerato la Tate ga le gona go yena.”—1 Johane 2:15.
Lefase le tla fela bjang?
SEO BEIBELE E SE BOLELAGO
Bofelo bo tlo tla ka dikarolo tše pedi. Ya pele, Modimo o tla fediša bodumedi bja maaka bjo bo rulagantšwego, bjo bo swantšhetšwago ke mogweba ka mmele yo a bitšwago “Babilona o Mogolo.” (Kutollo 17:1-5; 18:8) O ile a gwerana le baetapele ba lefase ba dipolotiki, mola a ipolela gore o botegela Modimo. Lega go le bjalo, baetapele ba ba tla mo fetogela. ‘Ba tla hloya mogweba-ka-mmele ba mo šwalalanya le go mo hlobodiša gomme ba ja dinama tša gagwe goba mahumo a gagwe, ba ba ba mo fiša ka mo go feletšego ka mollo.’—Kutollo 17:16.
Ya bobedi, Modimo o tla lebiša tlhokomelo go baetapele ba dipolotiki ka go lebanya, e lego “dikgoši tša lefase ka moka.” Dikgoši tšeo le batho ba babe ka kakaretšo, di tla fedišwa “ntweng ya letšatši le legolo la Modimo Ramatlaohle,” yeo gape e bitšwago “Haramagedone.”—Kutollo 16:14, 16.
“Tsomang Jehofa, lena bohle ba boleta ba lefase . . . Tsomang go loka le boleta. Mohlomongwe le ka šireletšwa letšatšing la bogale bja Jehofa.”—Tsefanya 2:3.
Lefase le tla fela neng?
SEO BEIBELE E SE BOLELAGO
Bofelo bo tla tla ge lefase ka moka le tla be le lemošitšwe ka Mmušo wa Modimo, e lego pušo ya lefase yeo e tlago go tšeela pušo ya batho legato. (Daniele 7:13, 14) Jesu Kriste o itše: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.” (Mateo 24:14) Modiro woo wa boboledi wo o bontšhago toka le kgaugelo ya Modimo, ke karolo ya “maswao” ao a bontšhago mehla ya bofelo. Maswao ao gape a akaretša dintwa tša lefase ka moka, ditšhišinyego tša lefase, tlala le bolwetši.—Mateo 24:3; Luka 21:10, 11.
Ka ntle le go bolela e sa le pele ka ditiragalo tša lefase, Beibele gape e re botša ka mohuta wa batho ba “mehleng ya bofelo.” Re bala gore: “Go tla ba le dinako tše di hlobaetšago tšeo go lego thata go lebeletšana le tšona. Gobane batho e tla ba baithati, barati ba tšhelete, . . . ba go se kwe batswadi, . . . ba se nago boitshwaro, ba bogale, ba go se rate go loka, . . . ba ratago maipshino go e na le go rata Modimo.” *—2 Timotheo 3:1-5.
Ditiragalo tšeo ka moka di swaya mehla yeo e thomilego nakong ya Ntwa I ya Lefase ka 1914. Go oketša moo, ga e sa le go tloga ka ngwaga woo, Mmušo wa Modimo o tsebaditšwe dikarolong ka moka tša lefase, gomme Dihlatse tša Jehofa di tšea e le tokelo go dira modiro wo. Ge e le gabotse, makasine wa tšona o mogolo o na le sehlogo seo se rego Morokami o Tsebatša Mmušo wa Jehofa.
“Ka gona, dulang le phakgame, gobane ga le tsebe letšatši le ge e le iri.” —Mateo 25:13.
^ par. 14 Bakeng sa tsebišo e oketšegilego, bona kgaolo 9 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa. E hwetšagala le go www.jw.org/nso.